                                   Airport


    A  GURU  3.  számában már megismerkedhettünk a repüléssel, azt azonban nem
szabad  elfelejteni, hogy manapság a repülés már mindennapos dolog. Amikor már
sok  repülőgép   tartózkodik  a  levegőben   kívánatos  valamiféle  összhangot
kialakítani.   Már  csak  azért  is,  mert  a  repülőgépek   jóval  gyorsabban
közlekednek  mint  az  autók.  Nincs idő arra, hogy pl.  két egymással szemben
haladó gép kitérjen egymás elől.  Ezért mintegy külső megfigyelőpontról kell a
forgalmat  figyelni  és  irányítani.  Létrejött tehát a légiirányítás, ami egy
nagyon  felelősségteljes  munka.   Hiszen  egy  légiirányító sok-sok emberélet
felett  úr,  a  milliókat  érő  gépekről  nem  is beszélve !  Ezért övezi nagy
megbecsülés az ő munkájukat.

    Azt  már tudjuk, hogy a repülés nem könnyű dolog.  A repülésirányításról a
program megjelenéséig nem sok fogalmunk lehetett, legfeljebb annyi, amennyit a
televizió  segítségével  láthattunk  egy-egy  ilyen témájú film levetítésekor.
Most  az  AIRPORT  c.   program  lehetőséget   ad,  hogy  otthon  karosszékből
irányítsuk a forgalmat egy-egy ismert repülőtér közelében.

    A  bejelentkező kép után a menüben választhatunk a gyakorlás, az irányítás
és  a  kimentett  toplista  megtekintése  között.   Már  itt  elmondom, hogy a
toplistában  egy  név csak egyszer szerepelhet !  Ez azért lényeges, mert elég
kínos   amikor  egy  jól  sikerült,  magas   pontszámú  eredményünket  törölve
visszaminősít a program.  Ezért tartsuk írásvédelem alatt a lemezt addíg, amíg
teljesen  biztosak  vagyunk abban, hogy a most elért pontszámunk magasabb lesz
mint  az  előző.   Azonban  arra  figyeljünk,  hogy  azzal  egyidőben amikor a
képernyőn  megjelenik  a pontszámunk és a minősítésünk, már ki is írja lemezre
az  eredményünket  a program.  Legegyszerűbb, ha valaki nagyon ügyelni akar az
elért  eredményeire, hogy két lemezt használ.  Aztán, ha van egy jobb eredmény
mint  az  előző, és sikerült előrelépni egy magasabb szintre, akkor egyszerűen
visszamásoljuk  az  első lemezre is.  Ha véletlenül visszaminősít a program és
kiírta  a  lemezünkre  a rosszabb eredményt, elővesszük az első lemezt és most
aról  másolunk.   Így el lehet érni, hogy minden előrelépés megmaradjon.  Hogy
ez  miért  fontos  ?  Nos az egyes nehézségi szintek között csak úgy juthatunk
egyre  előrébb,  ha  teljesítjük  a gépünk ( programunk ) elvárásait.  Pl.  ha
elérünk  a  kezdő fokozaton 4900 pontot, már a következő szint repülőterein is
irányíthatunk.   Az  új  repülőtér  új  környezet,  új  célvárosokkal   és  új
tereppel,  és  persze  több  repülőgéppel és nehézséggel.  Elsőre az új pályán
biztos,  hogy  nem fogjuk teljesíteni még az alapszintet sem, tehát bizonyos a
visszaminősítés,   és kezdhetjük előlről az egészet.  A kis másolós trükk ezen
segít.   Azt  elfelejtettem  eddig mondani, de ki lehetett találni az eddigiek
alapján,  hogy  nem  kell  külön  lemez  az eredmények kimentésére és teljesen
automatikus a kimentés, ami bizony renkívüli könnyebbséget jelent.

    A képernyőn minden szükséges információ megtalálható egy időben, mégsem
    lehet túlzsúfoltnak mondani. Három, jól elkülöníthető részre tagolódik :
    
    1. A képernyő nagyobbik felső fele, ami egy térképrészlet. Az irányítás
       teljes helyszine. Itt  látható  a repülőtér  közvetlen környezete az
       összes repülőgéppel, de láthatók az időjárási körülmények is .

    2. A kisebbik alsó rész további két részre lett bontva, jobboldalon egy
       kis négyzetben egy égtájakat ábrázoló  szélrózsa, baloldalon pedig a
       szakzsargonban slejfni-nek  nevezett kis táblácskák tartója látható.

    3. A két képernyőfelet elválasztó  csík  ( piros  és  folyamatosan nő )
       ami a már  etelt játékidőt jelzi. Ha  végig ér, vége a játéknak .

    Az irányítás teljes egészében egérrel végezhető, ami további kényelem .  A
játék lényege, hogy a program közli velünk az egyes repülők szándékait, nekünk
pedig  semmi  egyéb  dolgunk  nincs,  mint  lehető  legjobban összehangolni az
igényeket;  le-  illetve  felszállítani  az  arra  váró  gépeket,  elkerülni a
baleseteket,  ki-  és beléptetni légterünbe a madárkákat  és  figyelni a piros
csík hosszát.  Persze azért lesz egy-két nehezítés, mert pl.  időnként jön egy
jó   kis   zivatarfelhő,   vagy   madárcsapat,   vagy  esetleg   egy   aranyos
léghajóverseny,  de  a  katonai pilóták kis kötelékeivel  is lesz nehézségünk.
Sőt  azon  se  lepődjünk meg, ha időnként elromlik a magasságot kiíró monitor,
vagy  éppen  egy  sérült gép kér sürgősségi leszállást, ami után néhány percre
használhatatlan  lesz  a  kifutópálya.  Szóval úgy nagyjából ezek a nehézségek
várnak  ránk.   Nem  kell  megijedni!   Némelyik reptér egészen könnyen kézben
tartható.  A nehezebbekket pedig amúgysem lehet elsőre választani.

    Akkor  kezdjük  is el:  A repülőgépeket ragyogóan lehet látni a területen,
pici   kis   képeik   segítségével   amelyekből   a   haladási   irány  prímán
megállapítható.   A  repülőgépek magassága 5 szint lehet 1-5-ig ami a sziluett
alatt  vizszintes  vonal  formájában  látható.   Ahány  vonal,  annyi * 1000 a
magasság.   Ez  csak ezresével állítható !  A kis sziluett 3 féle lehet, ennyi
féle  repülőgéptípus  lett  megkülömböztetve.   A  legnagyobb a leggyorsabb, a
legkisebb  a leglassabb.  Ez akkor okozhat gondot ha követi egymást két gép és
a  hátsó  a  gyorsabb.   Nem kell mondanom mivel jár !  Persze magasságeltérés
esetén nincs vészhelyzet.  Most tekintsük át, hogy milyen adatok szerepelnek a
slejfniken :

    Legfelül  a  repülőgép azonosítója,ami egy betű az ABC-ből.  (A térképen a
kis  sziluett  felett  látható  az  azonosító  .  ) Alatta a repülőgép számára
általunk  előírt  repülési  magasság látható . A következő adatok a kiindulási
illetve  célállomások  rövidített  nevei  és  végül  a  vészjelző  pici ablaka
látható. A felszálló gépek típusa és a felszállópálya száma is itt jelenik meg.
Ők  ugyanis még nincsenek vészhelyzetben.  A vészjelző a veszélyhelyzetet pici
színes  négyzetek  segítségével  jelzi.   mindegyik  vészhelyzethez más és más
színű négyzetecske tartozik az alább felsorolt hozzárendelések alapján :
    
    1. Fekete      : Nagyon alacsonyan van a gép ( Megadott alt. 0 ! ) .
    2. Fehér       : Kicsi a magasság   ( Pl. a hegyeknél fordul elő ) .
    3. Lila        : Ütközési veszély   ( Műtárgyaknál pl. házaknál  ) .
    4. Kék         : Az irányítási zóna vége  közel  ( belépésnél is ) .
    5. Piros       : Veszélyes megközelítés ( Mint  fent említettem  ) .
    6. Sárga       : A repülő veszélyben ( Rádión jelent sürgősséget ) .
    7. Világoskék  : A repülő madárcsapathoz közelít azonos magasságon .

A  veszélyes  megközelítést  hangjelzés  is kíséri, ami azonkívül, hogy idege-
sítően   fülbemászó,  pontszámunkat  is  alaposan  fogyasztja.   Leggyakrabban
azonban  a kék színnel lesz dolgunk.  Megjegyzem a belépő gépeket is ellátja a
program ezzel a hibajelzéssel.  A slejfnik adatai háromféle szinűek lehetnek :
    
   1.  fekete      :  Általában, ha semmilyen művelet nem történik a géppel,
                      akkor ilyen színű a szürke alapon a kiírás.
   2.  Sárga       :  Ha kiválasztjuk, vagy jelent egy gép.

   3.  Sötétkék    :  Mindaddíg, amíg nem kommunikálunk egy géppel igy marad.

A  színek persze monokróm képernyőn nem igazán látszanak, de azért árnyalatban
elütnek  egymástól, igy azonosításuk megoldható.  A hibajelző négyzetecskéknél
azért  ez  gond,  de elmondom, hogy  ugyan  minden színhez máshol jelenik meg.
De  elég  általában,  ha  a  veszélyt jelzi.  Ezt onnan tudom, hogy elég sokat
játszottam  már,  és  fejből én sem tudtam, hogy melyik helyzethez milyen szín
tartozik.   Külön  ezért  játszottam  egy  menetet,  előidézve talán az összes
veszélyhelyzetet.   A  pontszámom itt sejthető, hogy mennyi volt !  ( Közelebb
alakult  a nullához, mint az egyhez.  ) Szóval nem volt még arra példa, hogy a
színekből  kellett  volna  a  veszélyre  következtetnem.  Különben is !   Mire
rájön az ember a hibára ( Szín alapján ) már rég lezuhant, összeütközött, stb.
Ilyenkor  aztán  már  jön  is  a  "  forró  gratuláció  "  a program elmés kis
megjegyzéseivel.   Pl.   ,  ha túl sok gép szárad a lelkünkön akkor " Murder "
kitüntető  jelzővel  illetnek  bennünket.   Vagy  ,  ha  egy katonai köteléket
csapunk  el, akkor megkérdezi, hogy nem akarjuk-e esetleg máshol lebonyolítani
a kis magán háborúnkat.

   Maga  a  repülésirányítás nem bonyolult.  Most tekintsük át, hogy ez hogyan
végezhető  el.  Bármelyik géppel felvehetjük a kapcsolatot amelyik a légtérben
illetve  a repülőtéren tartózkodik.  Bocsánat a földön álló géppel csak akkor,
ha  jelzi felszállási szándékát.  Egyszerűen csak rá kell mutatni a pointerrel
a  kis  sziluettre  vagy a slejfnire.  Erre sárgára vált a slejfni tartalma és
már   utasíthatjuk   is   a  gépet  az  általunk  célszerűnek  látott  manőver
végrehajtására.  Ezek a következők lehetnek :

Szálj  fel,   szálj  le,  fordulj,  süllyedj,  emelkedj,  várakozz,  várakozás
feloldva.   Mindössze ezeket a kiadható utasításokat kell megjegyezni, ezekkel
nagyszerűen el lehet játszadozni.

   Volt  már  említés  a jobb alsó sarokban látható szélrózsáról.  Itt kell az
összes  parancsot  kiadni.  Ha azt akarjuk hogy egy gép felszáljon, akkor csak
annyit kell tennünk, hogy megadjuk a szélrózsával az óhajtott irányt, valamint
azt,  hogy  merre   fordulva  térjen  rá  az  égtájra.  És előírjuk a repülési
magasságot  a szélrózsa bal felső sarkával ( van benne egy felfelé mutató pici
nyíl  ).   Figyelem  !  A megadott irány sehol nem lesz látható, míg az előírt
magasság  a slejfnin látszik.(Az előírt, és nem a tényleges !) Fontos, hogy az
iránymegadás  önmagában  nem  elég; azt is közölni kell, hogy az adott irányra
fordulást  merre ( balra vagy jobbra ) végezze el.  Figyelembe kell venni azt,
hogy  a fordulás elég helyigényes művelet.  Főleg akkor szükséges odafigyelni,
ha a kifutópályára fordítjuk a gépet.  Nagyon pontosan kell a kifutóra letenni
a  gépet,  mert  könnyen  "elmegy legelni" szerencsétlen.  Próbáljuk lehetőleg
középen  és a kifutó elején letenni, akkor nem lehet probléma.  Szintén nagyon
lényeges  a  kiléptetésnél,  hogy  a  gép  a  megfelelő légifolyosóba pontosan 
"beletaláljon". A légifolyosó bejárata a célirány  alatt (felett, vagy mellet)
látható  vékony  vonal  a  kereten.  Hogy  milyen  irányban halad át rajta nem
lényeges,  azt viszont, hogy a teljes sziluett keresztülhaladjon rajta el kell
érni.  Nem követheti egymást negyon közel két gép még akkor sem, ha egyforma a
sebességük,  de  akkor  sem ha a hátrébb lévő gép a lassab !  Az sem megoldás,
hogy  az  egyiket  4000-en  a  másikat  5000-en léptetjük ki.  Ilyenkor inkább
várakoztassunk  a  hátul  lévővel egy kört, és utána léptessük ki.  A kilépési
magasság  legalább 4000 legyen ( négy vonal ).  Nem árt odafigyelni még mindig
a kiléptetésnél, hogy nem érkezik-e onnan egy gép.  Ha igen akkor a kiléptetés
4000-en  történjen,  elkerülve  a  " randezvous "-kat.  Belépni mindíg 5000-en
lépnek  a  gépek.   A  várakoztatás  úgy  történik,  hogy a szélrózsa közepére
klikkelünk, ahol megjelenik egy HOLD felirat, ami jelzi, hogy tudomásul vették
a  parancsunkat.   Persze azt még meg kell adni, hogy melyik irányba keringjen
szegény  ( jobbra vagy balra ).  S persze nem árt, ha nem feledkezünk el róla,
mert  az  üzemanyag  ugye  véges...  Ebből az állapotból úgy lehet kihozni egy
gépet, hogy szintén a szélrózsa közepére klikkelünk, mire a GO felirat jelenik
meg.
  
   Többek  panaszkodtak, hogy nehéz leszállítani a gépeket.  Nos, nem tudom ez
mennyire   általános,  de  tény, hogy akiket kérdeztem  azt  mondták,  hogy  a
leszállítással volt a legtöbb probléma.  Hát akkor nézzük át hogyan zajlik egy
ilyen művelet.
   Először  meg  kell  nézni,  hogy nincs-e egy másik gép sürgősseb helyzetben
mint  a mi általunk kinézett madár.  Itt arra felhívom a figyelmet, hogy három
féle  gép van ( mint már volt róla szó ), így nem biztos, hogy két gép közül a
közelebbi  fog  előbb a leszállási ponthoz érkezni.  Itt pontos instrukciókkal
nem tudok szolgálni, hiszen minden játékkor más a forgalmi helyzet.  Ezt tehát
el  kell  tudni  dönteni.  Tehát először is hozzuk le a gépet az 1000 szintre.
Ha  úgy  találjuk, hogy nem ér le ezerre a gép a leszállási ponthoz, várassunk
egy  kört  vele,  addigra biztos leér.  Szinte mindíg a kifutó azon fele felől
kell lehozni, ahol a kifutó meghosszabbításában bevezető pálya látható.  Azért
csak  "  szinte  mindíg ", mert vannak vészhelyzetek is, amikor ugyan kevesebb
pontot  kapunk  a  leszállásért,  de  még több lenne a levonás, ha a szabályos
lehozást választva valami baj lesz.  Erről még lesz szó.
   Tehát, ha  1000-en vagyunk és sikerült ráállni a bevezető vonalra akkor már
jók  az  esélyeink.   Ha  pontosan  egy  osztással  a  kifutó előtt adjuk ki a
magasságot  nullára csökkentő süllyedési parancsot, akkor biztos, hogy jó lesz
a leszállás.  Néhány menet után ez okozza a legkevesebb gondot.

   Több  problémánk  lesz  a  vészhelyzetekkel.   Jó  részük  már  csak  akkor
tudatosodik  bennünk  amikor  már kész a baj.  Mindíg figyelni kell a slejfnik
alját,  hogy  nincs-e  esetleg  szines  kis négyzet rajtuk, mert szinte mindíg
előjelzik  a  problémát.   Ha  egy  gép bejelentkezik, és elmondja mi a gondja
akkor  elsődleges  legyen, és minél előbb hozzuk le.  Még a szabálytalan módon
is, ha úgy előbb leér, mert biztos hogy jó oka volt a vészhelyzet jelentésére.
Ez  általában  valamilyen  szerkezeti  sérülés az oka, de lehet, hogy egy utas
szorul  sürgős  orvosi  ellátásra.  Sajnos ez egy kiszúrás a program részéről,
mert  előfordult,  hogy  pl.   Osloban egy Londonból érkező gép jelzett orvosi
problémát.  Minden simán ment elsőre jól leszállt a gép, még arra is ügyeltem,
hogy lehető leghosszabb ideig maradjon magasan, hátha ott gyorsabb lesz a gép.
Aki  játszott  Osloban  a programmal tudja, hogy még kanyarodó manőverre sincs
szükség.   Ennek  ellenére  közölte  a program, hogy nem voltam elég gyors, és
miattam  meghalt  az  utas.   Na erre mit lehet mondani ?  Azért mondom , hogy
kiszúrás,  mert  egy  ilyen  eset pontveszteség, de nem minden menetben fordul
elő.  Igaz a többi probléma is ilyen esetleges.  Ha pl.  egy légifolyosó felől
érkezik  a  viharfelhő, az onnan érkező gépek biztosan belekeverednek.  Aminek
szinte mindíg katasztrófa a vége.

   Akkor  most  a  pontozásról.   Szinte  mindent  figyelembe  vesz a program,
súlyozottan, ami azt jelenti, hogy azonos hiba is lehet eltérő súlyosságú amit
a  program  figyelembe  vesz.  Egy biztos :  ha csak egy gép is odaveri magát,
már  nem lehet  a  következő szintre menni, de a visszaminősítés is biztonyos.

   S  végül néhány tipp.  Felszállásnál arra kell figyelni, hogy a leggyorsabb
gépet  küldjük elsőnek ( ha többen akarnak felszállni ) ami a B-jelet viseli s
utána  mehet az M illetve az S jelű gép ( ilyen sorrendben .  Az első mindíg a
magasság  megadása  legyen,  mert  ha  nem  adunk  meg magasságot, akkor rossz
leszállás  lesz  az  eredmény.   Én  egyébként mindíg 4000-en repítem őket.  A
keresztülutazókat  hagyom  5000-en,  s  csak  akkor  hozom lejjebb, ha kilépni
készül, vagy ha jön egy másik gép szembe. Sosem hagyjuk ott a gépet, hogy " Oh
hát még mennyi idő van , ráérünk !  ", mert biztos elfelejtjük és rossz helyre
fog  érkezni.   A  helyi  gépeket  ( ugyanoda megy, ahonnan felszáll ) 2000-re
küldöm,  s csináltatok vele egy 180°-os kanyart, majd ha elérte az első marker
vonalát,  ismét  180°,  és  pontosan  oda  érkezik  ahova  szeretnénk.  Persze
előzőleg  már lehoztam 1000-re.  Már csak a nulla megadása van hátra, s szépen
leszáll  a  gép.   Minden  gép  be tudja mondani a dolgait, csak a jobb oldali
patkánygombot  kell  a sziluetten megnyomni.  Nincs jelentősége, elég, ha az a
gép  beszél  amelyik  bajban  van.   A  felszállásnál csak akkor klikkeljünk a
felszállítandó   gépre,  ha   közben  nem  száll  le  valaki,  különben  hamar
megdorgálnak minket  !  Persze ha több kifutó van, akkor mindegyik használható
felszállásra  is  és leszállásra is.  Vigyázat !  Pl. Londonban két külön nevű
reptér  van  ; nem mindegy, hogy melyikre tesszük le a leszállni kívánó gépet.
Ha  a  display-ünk  megy ki ( Meg minden hibáról is ) Egy keretben lévő üzenet
jelenik  meg  az első klikkig.  Az üzenet alatt minden gép megáll a levegőben,
mintha  odaragadtak  volna.   Ha  " neadjisten " sikerülne egy felsőbb szintre
bekerülni,  vegyük  a  fáradságot és trénerezzünk néhányszor az új pályán !  S
még valami .  Ha négynél több gépet szállítunk fel, akkor az egész játék alatt
élvezhetjük a felszálló gépek kellemes zaját .

   Kb  ennyi  ez a program, nekem kellemes perceim múltak el mellette, s mivel
mindíg  változik a forgalmi helyzet, nem lesz unalmas monoton gombnyomogatás .


                1991.03.24    Budapest                    Telekesi Gábor

