
         WARHEAD (folytatás)
         -------

       «« 14 »»
 "Egy C-Wing típusú ellenséges űrhajó hatolt be a Naprendszerünkbe. Bizonyára
kémkedési céllal jött, hogy adatokat gyűjtsön rólunk. Kutassa fel és semmisítse
meg. BH: Mars." - irány tehát a Mars (csak az S térképét kell használnunk), 
közelítsük meg a C-szárnyút, majd ha elég közel van (1-2000 m) lőjünk rá ki
4 Stinger rakétát. Ha megsemmisült :
 "A hajó megsemmisült - kitűnő. Térjen vissza a SolBase-re." - Tegyünk így.
DB:"Minden a legnagyobb rendben."
       «« 15 »»
 "A Fegyver-Osztály végre leszállította a célközelben robbanó aknákat. Már 
régóta számítottunk rájuk - 4 felfüggesztési hely van nekik kihagyva a hajó
fegyverzetén. Tesztelje le őket a Venus mellett lévő cél-hajókon. BH: Venus."
A Venus-nál keressük meg a Dummy Target-eket (ál célokat), és kb. 500m távról
tüzeljünk (F4). Az éles bevetéseknél csak 4 aknánk lesz, és nem onnan lőjük ki
őket, ahonnan ebben a gyakorlásban. Ha pontosan akarunk lőni vele, tudnunk 
kell, hogy a hajó melyik részéről indul az akna. E küldetésben tehát: 1. bal,
2. jobb, 3. bal, 4. jobb, 5. jobb, 6. bal, 7. alul, 8. felülről indul. Egy 
ál célpont 2 akna találattól robban fel. Nem számít mennyit találunk el.
 "Kitűnő. Célok megsemmisültek. Térjen vissza a SolBase-re." - Majd pedig:
DB:"Úgy tűnik, hogy az aknák használhatóak. Emlékezzen rá, hogy ilyen fegyverei
is vannak, még jó szolgálatot tehetnek."
       «« 16 »»
 "VESZÉLYHELYZET! Egy hatalmas azonosítatlan idegen űrhajót - valószínűleg nem 
siriusi hajó - észlelt egy távoli állomás az XI űrében. Induljon oda és gyüjt-
sön adatokat a hajóról. Extra fegyverzettel lesz ellátva. BH: XI."
Menjünk az XI-be, csak az N térképen kell állítani. Amikor megérkeztünk, furcsa
hangokat hallunk és megnézhetjük a henger alakú ismeretlen űrhajót, lőjünk ki
Probe rakétát és már tudjuk is, hogy a Berzerker-rel van dolgunk (és lesz is
még innentől 7 küldetés erejéig), közben kapjuk az üzeneteket:
 "A fedélzeti komputer jelenti: a hajó bemérve a sűrűségre érzékeny radarral."
 "A fedélzeti komputer jelenti: a komputerprogram megkezdte az elemzést."
Majd kis idő múlva az idegen megpróbál kapcsolatba lépni velünk. Háromszor 
kapunk különböző kódolt üzeneteket, majd egy "HHHEELLLOOO"-t, utána:
 "Hello szerves porszem. Én vagyok a Berzerker." - röviddel utána:
 "FEE FIE FOE FUM Érzem egy szerves test vérének a szagát." - Ezzel kilő egy
rakétát. Azonosíthatjuk egy Probe-val (de csak ha nem túl közelről lőtte ki)
ez a Pseudostellar rakéta, és egy találat is végzetes lehet, ezért védjük ki
(RETURN). Kilőhetjük minden fegyverünket, de kárt nem tudunk tenni benne.
Ha sikerül túlélni egy-két rakétáját akkor kapjuk a
 "Teremtmény, tünj el az űrnek ebből a részéből, mielőtt megeszlek." - fogad-
juk meg a tanácsát, mert ha maradunk, kis idő múlva felrobbanunk. 
DB:"Ez az űrhajó, vagy lény nagyon veszélyesnek tűnik. Még szerencse, hogy
messze van a Földtől." 
       «« 17 »»
 "Az idegen űrhajó, a Berzerker, behatolt ellenségeinknek, a siriusi rovarok-
nak az űrébe. Utoljára a Tau Ceti rendszer negyedik bolygójánál észlelték.
Menjen oda óvatosan és csak MEGFIGYELŐKÉNT. BH: Protector."
A Protectornál láthatunk 4 siriusi űrhajót és a Berzerkert, az `Unknown` hajó-
ra természetesen már mehet is a Probe rakéta (F3) - Drone Squadron-ok lesznek,
vagyis 4 Drone-ból álló egységek. Komputerünk a már ismert üzenetet küldi:
 "A fedélzeti komputer jelenti: a hajó bemérve a sűrűségre érzékeny radarral."
Ezután a küzdőfelek nagyszájú üzeneteit olvashatjuk el (először a siriusiak):
 "Itt a siriusi `Forró Páncél` csatacirkáló, hívom a földi idegent. Most
megnézheted, husi, hogy az egyik hű Drone-unk hogyan csinál lárva-kaját ebből
az idegen monstrumból." - majd nemsokára `Berzi` barátunk is véleményt mond:
 "Én vagyok itt, a Berzerker. Nézd meg, hogyan csinálok ételízesítőt ezekből
a hitvány bogarakból." - és megereszti félelmetes Pseudostellar rakétáit. Úgy
látszik, neki volt több igazság a szavai mögött, mert gyors egymásutánban min-
den siriusi űrhajó felrobban. `Berzi` úgy gondolja, nem hagy tanukat, ezért
ránk is elkezdi eregetni a rakétáit. Közben üzenet jön `otthonról`:
 "SolBase a FOE-57-nek. Támadja meg a Berzerker űrhajót. Próbálja meg kikerülni
a rakétáit." - Hát akkor lőjünk. A Stingerrel nincs gond, a probléma csak az
aknákkal van. 4 van, az első kettő a gép aljáról, a másik kettő a tetejéről in-
dul. Akkor lőjük ki őket amikor közeledik felénk egyenes vonalban (kb. 500m-en
belül). Lehetőleg 1-2 aknánk találja el, mert ez kihatással van a 20-as külde-
tésre. Közben, persze, vigyázzunk a rakétáira. Mikor minden elfogyott:
 "Nincs más, amit tehetne. Térjen vissza a SolBase-re."- ott a kihallgatás jön:
DB:"Azt hiszem, hogy tanui lehettünk a Berzerker hatalmas, pusztító erejének."
       «« 18 »»
 "Hajtson végre egy rutin őrjáratot a Kruger-60 rendszerben. BH: Kruger-60."
Ez nem fog sokáig tartani, mert alighogy odaértünk a Krugerbe:
 "VESZÉLYHELYZET! Azonnal térjen vissza a SolBase-re" - Úgy legyen.
DB:"Olvassa el az új parancsot." - Yes, Sir - gondoljuk magunkban.
       «« 19 »»
 "ÓRIÁSI KRÍZIS! A Berzerker űrhajó/lény egyenesen a Föld felé tart. Most 
a Pluto űrterében van. Tegyen meg mindent, ami az erejéből telik, hogy fel-
tartóztassa és megsemmisítse ezt a veszedelmet. BH: Pluto."
Ez egy kicsit bonyolult lesz. Ahogy a Plutohoz értünk megkezdhetjük az aknáz-
gatást, ugyanis MINDEN aknánknak el kell találnia a Berzerkert. Láthatjuk, hogy
nem egyedül képviseljük bolygónkat, van itt még egy pár FOE (ezután több kül-
detésben is megjelennek majd, de szerepük teljesen passzív). Közben:
 "No nézd csak! Egy bolha jött, hogy belecsípjen az Isten kezébe!" - üzeni a 
Berzerker a szokott modorában. Lőjük ki a Stingereket is és nagyon ügyeljünk a
rakétáira. Ha minden jól megy akkor a kővetkező üzenetet kell kapnunk:
 "Ah pici, szerves porszem. Te, egyedül csak te tudtál felbosszantani! Meg
foglak ölni! (angolul az `Ahh, tiny organic speck..` szavakkal kezdődik)"
Ezután végrehajt egy Quad-Space ugrást. Mi pedig a 
 "SolBase minden hajónak. A Berzerker eltűnt. Térjen vissza a bázisra." üzene-
tet kapjuk. Menjünk vissza, a helyes kihallgatási szöveg:
DB:"A Berzerker eltűnt a radarjainkról. Reméljük, hogy most láttuk utoljára."
     Ellenben ha nem találjuk el elég aknával, akkor előbb a `Berzi`:
 "Próbálkozz csak kedvedre, élő porszem, nem tudsz elpusztítani engem. Úgy el-
fújom az életet a bolygódon, mint a gyertya lángját. (Try as you like...)"
üzenetét kapjuk, majd otthonról:
 "SolBase hívja az összes hajót. Térjenek vissza a bázisra." - majd 
DB:"FOE-57 pilóta, elhibázta a Berzerker megsemmisítését. Ki tudja, milyen le-
hetőség maradt még?" - ezután egy ál 20-as küldetést kapunk.
       «« Pseudo 20 »»
Ha ez jön, az már régen rossz, mert csak nézők leszünk.
 "MAXIMÁLIS KRÍZISHELYZET! A Berzerker belépett a Föld légkörébe. Úgy vél-
jük, hogy szándékai a legfélelmetesebbek. Tegyen meg bármit, amit csak tud,
hogy megmentse a Földet. BH: Earth." - Kis idő múlva - addig lövöldözhetünk is
- a Berzerker szétrobbantja a Földet --> GAME OVER.
       «« az igazi 20 »»
 "Hajtson végre egy rutin ellenőrzést a Sigma Draconis-ban. BH: Sigma Draconis"
Egy C-Wing lesz ott és a régi ismerős - persze, hogy a Berzerker.Utóbbi üzen is
 "Nézd csak Ó, Szenny Ökle, hogyan végzek egy kis rovarirtást."
Vad villogások, rakéta eregetés, a fő célunk a túlélés, hogy megkapjuk a
 "Vissza a bázisra. (Return to base)" üzenetet. Menjünk vissza.
DB:"Úgy tűnik, hogy a Berzerker nem ment el." - Bizony nem.
       «« 21 »»
 "Segélykérő jeleket fogtunk az Alpha Centauri rendszer Wasp bolygójától. Nyo-
mozza kí! BH: Wasp." - ahogy odaérünk, jön az üzenet:
 "Itt az egészségügyi-szállítmányt szállító `Hermes` konvoj, hívom a segéd ha-
jót. A fedélzeti energia szolgáltató rendszer minden hajón hirtelen meghibáso-
dott." - közelítsük meg az `áramszünetes` konvojt. Nemsokára:
 "A SolBase-nek sürgősen szüksége van a szállítmányunkra. Ön elviheti a rako-
mányt nekik. Hozza a hajóját mellénk az átrakodáshoz." - közben megérkezik a
Berzerker is, és miután szokásos rakétáját szétlőjük (szinte már oda se kell
néznünk), manőverezzünk a konvoj első hajója mellé. `Berzi` is üzen:
 "Pici porszeme a Földnek - el foglak pusztítani téged, a bolygódat és az 
ellenséged bolygóját." - miután jól kiijedeztük magunkat addig pozicionálgas-
sunk a konvoj körül, míg meg nem kapjuk a SolBase üzenetét:
 "SolBase a FOE-57-nek. Térjen vissza a SolBase-re." - Tegyük meg.
DB:"Éppen analizáljuk a Berzerker mozgási stratégiáját." 
       «« 22 »»
 "Aggasztó jelentést kaptunk egy hajóról a Proxima Centauri rendszerből, az 
Albemuth bolygó mellől. BH: Albemuth." - a szokott módon először a galaxist 
állítsuk be (N), majd a bolygót (S). Természetesen nemsokára megjelenik a Ber-
zerker, és küld 2-3 rakétát felénk és egy üzenetet:
 "Űldözni foglak, földi állat." - lőjünk rá, az eredmény a szokásos, vagyis 
semmi, de legalább telik az idő, és jön a "Vissza a bázisra." üzenet. Majd ott:
DB:"A vezetőink úgy gondolják, hogy a Berzerker követi a hajóját."
       «« 23 »»
 "Úgy tűnik, hogy a Berzerker erős érdeklődést tanúsít a személye iránt. Te-
gyen meg bármi lehetségest, hogy lerázza őt. BH: Anywhere (vagyis Bárhol)"
Tehát ránk van bízva a küldetés helyszíne. Amikor törjük a fejünket, hogy hova
is mehetnénk, hirtelen beugrik a 10. küldetés, a fekete lyuk, amelyet mi derí-
tettünk fel. Ez talán jó lesz, menjünk tehát a CH-010 csillaghoz. Ha kidokko-
lunk és várunk egy kicsit, megjelenik a `Berzi`. Ugorjunk a CH-010-hez, oda is
követ. Küld egy üzenetet: "Ó apró Föld-Ököl, elpusztulok." - nagyszerű, pont
erre megy ki a játék, lehetőleg ne akarjunk ellenálni a fekete lyuk szívó-
hatásának és akkor először a Berzerker-t szippantja be. Amikor ez megtörtént, 
már mehetünk is vissza a SolBase-re és olvashatjuk a kihallgatást:
DB:"Sikerült megszabadítania bennünket a Berzerkertől. Az egész Föld az adó-
sa ezért." - Miután letöröltük könnyeinket, lépjünk tovább.
       «« 24 »»
 "Járőrözzön az űrben, a Goldenman körül (Proxima Centauri rendszer). BH: 
Goldenman." - Igenis, már megyünk is. 3 C-Wing jön vadul lövöldözve, ám ki-
irtásuk a Berzerker elleni harcban megedződött pilótának nem jelenthet gondot.
4 Stinger kell nekik fejenként, és már kapjuk is a
 "Hajók megsemmisültek. Térjen vissza a SolBase-re." üzenetet. Otthon pedig
a rövid "Jó bevetés" kihallgatás szöveg fogad.
       «« 25 »»
 "NAGYON FONTOS KÜLDETÉS: Egy meg nem erősített információ szerint a siriusi
szövetség kifejlesztett egy új típusú vadászgépet. Az Ön feladata megkeresni
ezeket a hajókat a Sirius naprendszerében és adatokat gyüjteni róluk a DGP
segítségével. BH: a Sirius bolygói."
Ha szemügyre vesszük a Sirius rendszert, láthatjuk, hogy hat bolygó van benne.
Eláruljuk, hogy a Sirius Three-re (Sirius Három) kell mennünk (Egyébként e 
küldetésben nem baj, ha többször is ugrunk). Probézzunk (F3) az `Unknown` ob-
jektumra, amely megnevezés ezután H-Wing-re változik, majd üzenet jön:
 "SolBase a FOE-57-nek. Megvannak az adatok. Nyisson tüzet a hajóra."
Lőjünk rá tehát, bár, mint látható, kárt nem tudunk tenni benne, majd eltűnik.
 "Az idegen hajó elmenekült a hyperűrbe. Térjen vissza a SolBase-re."
DB:"Az adat képernyőn nézze meg az idegen űrhajói adatait, melyet H-Wingnek
jelöltünk." - Szép ellenfél lesz - gondolhatjuk magunkban.
       «« 26 »»
 "Veszélyhelyzet küldetés! Egy azonosítatlan űrhajó van a Föld holdja körül.
Közelítse meg és pusztítsa el azonnal. Használja minden lehetséges fegyverét.
BH: Moon." - Menjünk a Holdra, ahol egy H szárnyú vár ránk. Lőjünk rá ki min-
dent még az MDC lövedékeit is (RETURN). Ezután megint eltűnik.
 "A hajó elmenekült. Térjen vissza a SolBase-re." - Miután ott vagyunk:
DB:"Visszanézve a szalagokat láthatjuk, hogy sikerült megsértenie a H-Wing
üzemanyag tartályát." - nagyszerű.
       «« 27 »»
"Egy üzemanyagot szállító űrhajót (Fuel Carrier) útban a SolBase felé megtámad-
tak.Semmisítse meg a támadó erőket és védje meg a teherhajót, amíg az nem érke-
zik meg a SolBase-re. BH: SolBase." - most nem kell tehát messzire mennünk.
Dokkoljunk ki és máris üzenetet kapunk a Fuel Carrier-től:
 "MAYDAY óriásteherhajó B26354 (ez lehet a rendszáma) a FOE-57-nek. Egy ellen-
séges hajó megtámadott bennünket." A támadó egy C-Wing, amit Stingerrel is le-
lőhetünk, de ez most kicsit szívósabb, így inkább aknát (F4) használjunk.
A helyes üzenet: "C-Wing megsemmisült." - Ezután újabb utasítás:
 "Kísérje közelről a tankhajót, amíg az meg nem érkezik a SolBase-re."
Vigyázzunk, hogy ne menjünk 150m-nél távolabb tőle, mert akkor megáll. Ha már
elég közel vagyunk az űrállomáshoz, akkor jön az üzenet:
 "A Fuel Carrier biztonságosan megérkezett. Most már bedokkolhat."
Manőverezgetés közben vigyázzunk a teherhajóra, az őrült ugyanis lecövekelt a
2. Navig Markerünknél. DB:"Kiváló bevetés" - röviden ennyi.
       «« 28 »»
 "Bizalmas értesülések szerint (kereskedőktől) idegen aktivitás van a Tau Ceti
rendszerben. Ellenőrizze le és jelentsen. BH: a Tau Ceti bolygói."
Menjünk először mondjuk a Mote-ra. Vigyázzunk az aknákra,ha nekimegyünk egynek:
 "SolBase a FOE-57-nek. Úgy látszik belesétált egy rendőr-csapdába, amelyet bi-
zonyára a csempészek helyeztek el. Próbálja megtalálni a csempészeket a szom-
szédos bolygókon." - Hát próbáljuk meg ugorjunk valamelyik másik bolygóra 
(mindegy melyikre, az a lényeg, hogy a következő üzenetet kapjuk):
 "Nincs nyoma semmilyen újkeletű aktivitásnak. Térjen vissza a SolBase-re.
(There is no trace...)" - tehát megszivattak, nem baj. Irány haza.
DB:"Nyilvánvalóan meg lettünk etetve egy rossz információval."
       «« 29 »»
 "Egy magányos, idegen űrhajót észleltek a Barnard`s űrében (Ptolemy bolygó).
Kövesse ezt a hajót. Ne tüzeljen, hacsak ő nem lőne. BH: Ptolemy."
Ha odaértünk a Ptolemy-hoz üzenetet kapunk:
 "Üdvözlet, Ó ellenséges petevezeték, a dicsőséges siriusi csatahajótól, a 
`Vacuum Páncél`-tól." - Majd mikor látja, hogy nem lövünk:
 "`Vacuum Páncél` a földi űrhajónak. Miért nem lősz rá a fenséges hajónkra,
kocsonyás teremtmény? Talán félsz?" - Nem félünk, de a parancs az parancs.
 "SolBase a FOE-57-nek. Tüzet nyithat." - Na, erre vártunk csak. Egyébként a
Drone és a Drone Squadron elintézése gyerekjáték. Ha megvagyunk:
 "Kitűnő - megsemmisítette a mini flottát. Térjen vissza a bázisra."
Nincs kihallgatás (mit is mondhatnának egy ilyen profi pilótának?)
       «« 30 »»
 "A Föld Ökle Szövetség most állít üzembe egy egy új titkos bázist a Kruger-60
csillagnál. Csatlakozzon a FOE-57-esek konvojához és kövesse a repülés vezető
utasításait. BH: SolBase." - dokkoljunk ki és keressük meg a konvojt. 
 "Konvoj vezető a FOE-57-nek. Foglalja el a helyét a konvoj végén. készüljön
fel a hyperugrásra." - a FOE-nak az az eleje, amin a kabin van (kis henger
alakú), ezek szerint keressük meg a konvoj végét és álljunk le. Ha jó helyen 
vagyunk akkor kis idő múlva újabb üzenetet kapunk:
 "Programozza be a hyperűr komputerét a célra (ami ugye a Kruger-60). 10 másod-
perc múlva ugrás, készüljön fel." - amikor eltűnnek, mi is nyomjuk a Q-t.
 "OK fiúk, mindenki menjen vissza a helyére." - Megnézhetjük a bázist, pont 
olyan, mint a SolBase. SPACE-re `Unknown`-t jelez a komputer, Probézzunk, így
K60 Base lesz. Közben egy H-Wing támadja meg a bázist és fel is robbantja (Ez
így van a forgatókönyvben, ez ellen nem tehetünk semmit). A felrobbanás előtt a
 "Kruger bázis minden hajónak - semmisítsék meg a támadó hajót." üzenetet kap-
juk. Lőjük le a H-Wing-et (aknatalálat is kell neki, a Stinger nem elég). Majd:
 "Hajó megsemmisítve. Térjen vissza a bázisra." - Rajta.
DB:"A Kruger-bázis elesett, de a vezérkari főnök megdicséri a gyors akcióért,
amit végrehajtott."
       «« 31 »»
 "Néhány siriusi hajó gyülekezik a Gift bolygó aszteroida gyűrűjében (Tau Ceti
rendszer). Semmisítsen meg minden ellenséges űrhajót. BH: Gift."
Hyperugrás után egy konvojt látunk, ami spurizik a francba. E művelet közben
küldenek egy üzenetet:  
 "űdvözlet Ó, nyálkarakás, a dicsőséges siriusi csatahajóról, a `Króm Fullánk`-
ról." - fogjuk be az egyik hajót és lőjünk ki egy Stinger rakétát. Ez ugyan nem
tudja utolérni, mert messze vannak (a Stinger hatótávolsága kb. 5000m). Ez arra
volt jó, hogy a következő üzenet küldésére sarkallja őket:
 "Földi valami, ne ölj meg minket, mert mi vagyunk a pete szállítóhajói a fen-
séges királynőnek." - ezután egy hosszú üldözés veszi kezdetét (menjünk utánuk,
kapcsoljunk 1-es autopilótát a gyorsabb haladás érdekében, de vigyázzunk, ne-
hogy elsüvítsünk mellettük). Előbb-utóbb megállnak, és kőrözni kezdenek. Ha 
egyiket lelőjük akkor begurulnak, és:
 "Büdös, ízeletlen kétlábú. Megszegted a mi soha meg nem szegett törvényünket.
Te egy mocsok vagy. Halál rád!"
Löjük le az egész bandát, ekkor :
 "Flotta megsemmisült! Térjen vissza a bázisra." -úgy legyen, kihallgatás nincs
       «« 32 »»
 "Egy idegen hajókból álló kis konvojt észleltek a Scorpion-Nebula rendszerben.
Gyanítjuk, hogy ez a kirajzási manőverek kezdete. Semmisítse meg a konvojt, 
majd térjen vissza. BH: Star remnant." - Menjünk oda, a villanásokból ítélve
itt is ion-vihar dúl, mint a Black-Veil Nebulá-ban (hiába, Nebula az Nebula),
cserkésszük be a konvojt és menjünk utánuk. Mint az előbbi kÜldetésnél is,
meg kell várni, míg kőrözni kezdenek. Lőjük le gyorsan őket,mert az üzenet után
jön az erősítés. Az üzenet:
 "A siriusi `Üvöltő Királynő` csatacirkáló a földi hajónak. Nézd csak, hitvány
földi féreg az álcázó szerkezetünk bemutatóját." - ezután vad tüzelésbe fognak.
Ennek a küldetésnek többször is nekikezdtünk, de mindannyiszor ugyanarra az e-
redményre jutottunk (persze lehet, hogy csak mi vagyunk ügyetlenek): egyszerű-
en annyira lőnek, egyszerre többfelől is, hogy lehetetlen minden rakétát szét-
lőni, egy idő után pedig a következő üzenetet kapjuk:
 "SolBase a FOE-57-nek. A hajója erősen megrongálódott.Térjen vissza a bázisra"
majd pedig a "Kiváló bevetés" kihallgatás szöveget. Lehet, hogy így a jó?
       «« 33 »»
 "A Daitsetz-Zaibatsu kifejlesztett egy Röntgen Lézer Aknát (X-Ray Laser Mine).
Kilövődik és amikor felrobban - röntgen lézer impulzust bocsát ki 3 cél felé.
Hajtson végre egy fegyverpróbát a Venus űrében. BH: Venus." - a Venus-on már
vár a fegyverpróbáknál megszokott Tech-ship, ami üzen is:
 "Műszakiak a FOE-nak. Lőjön ki XRLM-et a cél hármasokra."- majd kis hatászünet
 "Semmisítse meg a célok első hullámát." - Ezek a célok Fake Drone-ok, vagyis
ál Drone-ok, ez az akna pedig nagyon egy vagány kis fegyver, követi a célt és
nagy a pusztítóereje. F5-tel tudjuk aktiválni. Ha végeztünk az első sorozattal:
 "Egy másik hullám!" - újra élvezhetjük új fegyverünk hatását.
 "Sikeres fegyver teszt. Térjen vissza a bázisra." - kihallgatás nincs (minek?)
       «« 34 »»
 "Veszélyhelyzet küldetés: Sok siriusi űrhajó gyülekezik a Saturnus űrterében
arra készülődve, - azt hisszük - hogy megtámadja a SolBase-t. Induljon a Titan-
ra és pusztítson el annyi hajót, amennyit csak tud. BH: Titan."
Ezt valószínűleg mindenki többszöri nekifutásra tudja csak megcsinálni. A si-
ker titka a röntgen lézer aknában van, de ezenkívül mindenki csak a saját ü-
gyességében bízhat. Minden fegyverünkre szükség van. Ha kész:
 "Minden ellenség megsemmisült. Térjen vissza a SolBase-re." Újra nincs DB.
       «« 35 »»
 "MAXIMÁLIS KRÍZISHELYZET!!! Egy hatalmas siriusi flotta lépett ki a hyper-
űrből a SolBase mellett. A helyzet a lehető legsúlyosabb. A SolBase védelmi
rendszerét szabotálták. BH:SolBase." - Dokkoljunk ki és vessük bele magunkat
a csatába. A 34-esnél leírtak érvényesek. Itt nincs mit írni, ellenfél van 
bőven, mindenkinek a saját ügyességén múlik e küldetés teljesítése. Ha megvan:
 "Küldetés teljesítve. Minden hajó megsemmisült. Most már dokkolhat."
DB:"Ez egy meleg helyzet volt. A SolBase szenvedett néhány sérülést, de még
működőképes." - Ezek egyébként a legnehezebb küldetések (34-35).
       «« 36 »»
 "A Fegyverzeti Osztálynak sikerült lemásolnia a Pseudo-stellar robbanófejet,
amelyet először a Berzerkertől láttunk használni. Tesztelje le a fegyvert a
Venus gyakorló térségében. BH: Venus." - ugorjunk a Venus-hoz, üzenet:
 "Műszakiak a FOE-nak... Üdvözöljük csillagharcos, önre jutott, hogy kipróbálja
az új robbanófejeket egy szimulált idegen armada ellen. A sikerhez minden el-
lenséges hajót el kell pusztítania." - majd kis várakozás után.
 "Műszakiak a FOE-57-nek. Semmisítse meg a célpontokat, de próbálja nem megölni
sem minket, sem magát." - Ugyanis a rakéta kb. 2500 méteren belül mindent meg-
semmisít. Jön az "Egyes célpont (Target set 1)" üzenet, távolodjunk el a Tech-
Ship-ektől, majd  lőjük ki F5-tel az új rakétánkat, majd a "Kettes célpont"-ra
is.(egyébként megint Fake Drone-ok a célpontok) A "Fegyverteszt sikeres (Weapon
test successful)" üzenetre menjünk vissza a SolBase-re. Kihallgatás elmarad.
       «« 37 »»
 "MAXIMÁLIS KRÍZISHELYZET! A siriusi flotta maradéka a Föld felé tart. Támadja
meg és pusztítsa el ezt a flottát az új fegyverünkkel. BH: Earth."
Nem tudjuk miért, de nekünk a Pseudostellar rakétával az istenért sem sikerült
senkit eltalálni, a hagyományos aknával és a röntgenessel, no meg a Stinger-rel
viszont nagyon szép irtást lehet rendezni. Amikor már nincs ellenfél:
 "A győzelem a miénk! Térjen vissza a SolBase-re."
DB:"Minden jel azt mutatja, hogy a teljes siriusi flotta megsemmisült."
       «« 38 (utolsó) »»
 "Csatlakozzon a Pluto-nál levő óriás szállítóhajókhoz egy titkos küldetésre."
BH: Pluto." - Menjünk a Pluto-hoz, ahol már üzen is az egyik hajó:
 "A `Democracy` óriásteherhajó a FOE-57-nek. Hozza a hajóját a for-
mációba és álljon meg." A formációt lásd jobbra a kis ábrán. ( `-` )
jelöli a teherhajókat, `x` a mi helyünket) Ha jó helyen vagyunk, akkor:
 "Jó. Hozzá kell fognunk egy nagyon fontos küldetés végrehajtásához. Önnek meg
kell védenie ezeket a hajókat minden ellenséges géptől. Nem szabad, hogy meg-
sérüljenek." - Nem sokkal ezután megtudjuk, hova is megyünk:
 "Állítsa a Quad-Memo koordinátákat a Sirius Five-ra." - tegyük meg.
 "Ugorjon most ! Támadjon, amint kilép a hyperűrből." - egy nyamvadt Drone fog
várni bennünket, ő nem lehet ellenfél. Ezután üzenet jön:
 "A `Democracy` hajó a flottának... a hajó megsemmisült! Készítsék a fegyve-
reket." - és végignézhetjük, hogy a három óriáshajó, hogyan lövi szét a nagy
ellenségünk hazáját, a Sirius Five-ot. 
     Ezzel a játék végig is van játszva. A legvégét nem áruljuk el, ez a kis
öröm maradjon meg mindenkinek, aki veszi a fáradtságot és végigjátsza. Vége-
zetül álljon itt a program utolsó üzenete:
 "Miután az óriásteherhajóink pusztasággá változtatták a Sirius Five felszínét,
az emberiség végre alkalmat kapott, hogy megismerje a béke érzését.
De milyen áron?
Tíz évvel azután, hogy az utolsó rovarhajó is megsemmisült, valami megmozdult
az elpusztított siriusi bolygó felszínén..."
                          
                           készítette: HELL    of K.O.G  &
                                       THUNDER of K.O.G
                                       6300 Kalocsa
                                       Radnóti M. u. 42.
