  Elvira, Mistress of the Dark avagy
  ----------------------------------
  hogyan ne játsszunk az Elvirával !
  ----------------------------------

  A leírás nem lesz teljes, sőt  sokban
hasonlít majd, a " GYALOG-GALOPP " azon
jelenetére amikor a névtelen krónikás a
a falra a következő  sorokat  vetette :
" Menjetek arrrrrgh ..... váraba és ott
megtaláljátok a ............arrrrgh ! "
Sajnos az utolsó  sorokkal a lelkét  is
kilehelte ezért  aztán  sohasem  tudjuk
már meg azt az információ-özönt amelyet
a névtelen óhajtott számunkra szürke és
fehérállománya széthullása elött átadni
  Ezt a témát le is  zárhatjuk azzal az
általános érvényű megjegyzéssel ami tán
mindenki számára a " NEM NYERT !! "című
szókapcsolatot juttatja eszébe.
  No de  félre  a tréfával !  Itt van !
Megjött !!
  A lelkendezés  tárgya,  az Elvíra cím
jogos birtokosa, a sokat megélt illetve
egy cég elhullása után végre a profinak
ismert ACCOLADE révébe ért super Horror
szerepjáték. Minden  túlzás  nélkül  el
lehet róla mondani, hogy kíváló majdnem
minden vonatkozásban.
  Gyönyörű a grafika és az áradozás nem
túlzás,bár az a helyzet valamit kellett
az öt lemezre tenni, végülis kézenfekvő
megoldás,alternatíva a szép grafika is.
 A képek szépen kidolgozottak, cizella,
mizella, stb. bőven akad. Az ellenfelek
csak akkor lennének szebbek ha nem csak
a mi pusztulásunkat kívánnák.
A halálnemek legkülönbözőbb  módozatait
sikerült  itt megtapasztalni  amelyeket
senkinek nem kívánok. A vízbefúlástól a
kedélyes szemkimarásig  teljes a lista.
 A zene remek, idegesítő, dermesztő !!!
Természetesen illik a  hangulathoz és a
vidám környezethez.
  A  kezelhetőség  remek.   Kivételesen
a nyilak  látható méretűek és a fel-le,
előre-hátra, forgolódás lehetőségei jól
áttekinthetők. A harc is egyszerűen de,
jól irányítható.
 A játék folyamán egyébként iszonyú sok
tárgyat  találhatunk.   Problémát  csak
egy  apróság  okoz,  a  tárgyak a földi
körülmények közötti gravitációs hatások
miatt  sajátos csak rájuk illő tömeggel
illetve  súllyal rendelkeznek, és mivel
főhősünk   korábbiakban   sem  volt egy
súlyemelő, vagy Body-Builder ezért csak
korlátozott  mennyiséget képes cipelni.
Egyébként ezt - a baromi nehéz ez a sok
kacat - üzenettel jelzi is számunkra,de
jaj  annak aki nem figyel rá, ugyanis a
drága erő pontok úgy leperegnek,mint az
őszi levelek.
 Tényleg erről még  nem  esett  szó. Az
induláskor 50 powerponttal rendelkezünk
ez nem azonos life pontjaikkal  ugyanis
az a 99 - es értéket mutatja. A tárgyak
természetéből fakadóan bizonyos tárgyak
a védelmünket szolgálják.pl.pajzs, kard
balta, óvszer. ( ez utóbbi nem szerepel
ebben a játékban.)
Minden fegyvert érdemes kipróbálni és a
Skill pontok valamint a  sérülékenységi
pontok alakulása szerint cipekedni.
Jelenleg legjobb tippem egy páncélruha,
ez ugyan dög nehéz,de 55-ös védettséget
nyújt, a fegyverek közül az alapállapot
maximum eddig a longsword 30-as skillel
A skill egyébként növekszik a gyilkolás
mértékével arányosan. Általában egy-két
ellenfél után nő az experience  ponttal
azonos módon.
 Aki már mindent tud a játékról az most
nyugodtan lapozzon a kultúrális rovatra
esetleg, ha vidám  horror hangulatát is
szeretné megtartani akkor a  hülyeségek
közül a  PETIKE CSOKIJA c. fantasztikus
horror mesére. Jó szórakozást.
De eme kis közbevetés után kanyarodjunk
vissza észleléseimhez. 
Elvira várához érkezve felszerelésünk a
csövesek és a katonák által ( utóbbiak 
nem önként ) hordott szimat-táska  azon
egyetlen tárgy ami nálunk található. Na
nem baj majd adnak nekünk ... Ez így is
történik, amikor a kapuban  azonnal egy
se nem szép, se nem intelligens őrbe is
belebotlunk. Kikerülni nem lehet, de ha
nem  megyünk be  a kapualjban  taláható
irodájába,azonnal egy hűvös cellába zár
bennünket. A helyzet akkor sem változik
ha,  önként jelentkezünk érkezésünkkor.
Tehát mindenképpen a hűvösre  kerülünk.
Ekkor jelenik  meg Elvira és legnagyobb
meglepetésünkre kiszabadít, sőt hasznos
tárgyak és információk  özönét  zúdítja
ránk. Csak győzzük elolvasni feladatunk
lényegét. Lényeg az hogy keressünk  meg
némi ládát vegyük ki belőle a tárgyakat
és segítségükkel győzzük le Emaldát....
 Alapállapotban kapunk tőle 1 kicsi, de
éles tőrt, 2 varázslatot, gyógyitóizét.
Sajnos mind a támadó, mind  gyógyítóizé
csak 3 esetben használható.
 A kapu alatti másik szobában  találunk
egy kis pajzsot. A balta gyatrább, mint
a késünk.  Továbbhaladva  az  őrszobába
nem érdemes bemenni mert, ez  könnyen a
halálunkat okozhatja.
 A kastély már izgalmasabb hely. Itt az
első szintre érve, egy folyosót lelünk.
A kalandozást itt folytatva az első két
terem egy lakószoba és egy könyvtár.
 A  könytárban megleljük Elvira  varázs
könyvét,amit neki átnyújtva "mix" címen
varázslatokat kotyvaszt, Ez azonban már
nem   is   olyan   egyszerű.       Sőt.
Vigasztalásul,  ha  most tovább lapozol
örömmel  láthatod,  hogy a már a teljes
varázskönyvet   ismertetjük.
 A könytárral szemben  egy  nappalit is
találunk   rengeteg   tárggyal.    Ezek
közül, legfontosabbnak a lényegtelennek
látszó  fadarab  tűnik.    Ez   ugyanis
később a vámpír elpusztításában játszik
főszerepet.    Találuk   még   itt  egy
érdekes  fényképet, tálakat, noteszt és
minden  kacatot.( Gyanús, hogy csak egy
dolgot sikerült használni.)
 Van itt is egy növény a  herbáriumhoz.
Tovább egy festményt és egy randa ajtót
találunk. Ha még eddig nem találkoztunk
ellenféllel itt 100 %, hogy belebotlunk
némi páncélos alakba, akit párviadalban
kell meggyilkolnunk.  Más dolgunk nincs
mint  nyomkodjuk  az egér gombját, mint
süket a csengőt. Ha  elhunyt az  illető
irány a fegyverterem. Itt, aztán minden
kacatot magunkra aggathatunk,  de talán
az a célszerű ha a páncélt, a longsword
és a pajzs  kivételével, mindent szépen
békén hagyunk.
A dolog 22-es csapdája, hogy a pajzs és
a páncélzat  együtt  67-es  védettséget
nyujt, de baromi nehéz. Mellette szinte
semmit  sen  cipelhetünk. A tárolókban,
talált pisztoly feltételezéseim szerint
késöbb kap szerepet.( Lapzárta előtti a
hír miszerint mégsem.)
  A számszeríj a falon lóg, vegyük fel.
A balták elég vacakok itt is. Kihaladva
a randa festmény üti meg  a  szemünket.
Mást azonban mindeddig nem tett.
 Egyenesen előre indulva újabb  ajtó és
egy lejárat felfedezésünk eredménye.
Az ajtó egy bár-szerű helyre nyílik, de
minek ?? Egy üveg pia és egy vacak zene
masina a teljes felfedezés. Itt is nagy
titkos homály lappang.A lejárat viszont
a konyhába  vezet, ahol  jobb esetben a
mixelésre vágyó  Elira  tartózkodik. Ha
nem őt pillantjuk meg, hanem egy nagyon
barátságosnak  kinéző nagymama-szerűt a
helyszínről fejvesztve meneküljünk.
 Viszonylag kellemetlen tud lenni mikor
egy ilyen szimpatikus hölgy húsvágóbárd
segítségével, a készülő leves fő alkotó
részévé alakítja a nyak fölött  kezdődő
gondolkozó részünket.
Arról nem is beszéve, hogy nagyszerűnek
induló karrierünket is derékba  töri ez
a csúnya kis baleset.
A konyhában van az éléstár élelemmel és
hasznos tárgyakkal.  Van még egy titkos
lejárat ahova Elvira nem engedett le,de
ő bemászott és közölte, hogy  nincs ott
semmi. Tehát Elvíra hazudós  és  biztos
van ott valami, csak még nem tudtam oda
bejutni.
 A konyháról még tudni kell hogy, itt a
fantázia bőven szárnyalhat a tárgyakkal
kapcsolatban. Van egy kesztyű feltehető
hogy, a kovács műhelyben lesz jó valami
megfogására.  ( utólagos megjegyzés : a
kesztyű mégsem jó a kovács műhelyben.)
Edények, húsbárd, parázs, mind titkokat
rejtegetnek.
A konyha után már csak két termet talál
a kalandvágyó az egyik a kápolna. Itt a
kereszten kívül az imakönyv, egy kehely
és két gyertya található.
 A kereszt megvéd a vámpírtól.  A többi
tárgy feladatáról azt  kell, bevallanom
fogalmam sincs. Az imaköny viszont igen
fura kötésben került kiadásra.
A kápolnával szembeni terem a rejtélyek
csúcsa itt, ugyanis nem találtam semmit
és nem is sikerült semmit sem csinálni.
Nagyon különös.
 Visszatérve a  bejárathoz egy feljárat
kínálkozik lehetőségként.  Menjünk fel.
Az első ajtón csak a kereszt birtokában
menjünk be, ugyanis az ágyban  fekvő nő
enyhén szólva vérszomjas.  Pontosabban,
vámpír. Ha nem vigyázunk könnyen lyukak
tátonghatnak nyaki verőerünk tájékán.
 Elpusztítása egyszerű, menjünk a kerti
úton a kertész házáig.  Tekintsünk el a
földön elterülő kertész hullájától és a
testét fogyasztó dögöktől. Keressük meg
a pöröly kalapácsot és  usgyi  vissza a
kedves vámpirához. Itt már  csak  előbb
meglelt fa  cövekünket  kell  magunkhoz
venni és irány a hölgy ágya. Ne bujjunk
mellé inkább használjuk a cöveket. Elég
randa hangok után  elhal és  egy  kupac
hamu marad utána. Ezt vegyük fel.
Itt az emeleten találunk  egy prayer c.
varázsigét és a szobákban  kis vacaknak
kinéző micsodákat, ami nem más  mint  a
korábban talált számszeríj lövedéke.
Van egy zárt ajtó is, ide ne menjünk be
Viszont  menjünk be a  középső szobába,
itt kutasunk a lyukban. Egy palack lesz
a jutalmunk.
Az emeletről más  érdemleges nem jut az
eszembe.
Címszavakban a várudvarról, nincs benne
semmi érdekes teljesen normális, szürke
várudvar. Az  istálló  lovásza  szemünk
láttára alakul farkasemberré.
Utolsó emlékeim szerint, a farkasembert
csak ezüst golyóval lehet lelőni.
Pisztoly van a fegyverszobában, ezüst a
kertész mellett található  kereszt és a
kovács műhely tégelyébe helyezve olvadt
ezüsthöz is sikerült jutnom. Csak egy a
bibi nem tudom megfogni a tégelyt, mert
forró. Ide kellene valószínűleg  egy jó
kesztyű. ( Ami itt  a  farkasember irtó
tevékenységről elhangzott részben hamis
Ha nincs golyó, használd a vessződ..Ha.
Ha.Ha..) A farkasember melletti falon a
karikát babrálva egy  arany kulcshoz is
hozzájuthatunk.
  A tornyok  tele  vannak  ellenféllel,
csapdával. Az egyik tetején van egy jól
töltött ágyú, kanóccal. Éppen  csak  az
elsütéshez szükséges gyújtós nincs meg.
A másikban szintén fennt egy póznára is
kimászhatunk, de minek ??
Az egyik aljában van egy kút. Ha itt is
lemászunk találunk némi moszatot.  Ha a
kiváncsiságunk további lefelé haladásra
ösztönözne,  inkább  hallgassunk arra a
bölcsre aki  azt mondta aki kiváncsi az
addig jár a kútban míg bele nem fullad.
Itt is vidám kék arcszín  jelzi a halál
beálltát.
Jó hír azoknak akik a kútba másfelől pl
kazamaták felől érkeznek, ha a  kötelet
nem szerelték le a kútról nagy eséllyel
kimászhatnak szorult helyzetükből.
 A kazamatákba is egy toronyból jutunk.
Ez az útvesztő rettenetesen nehéz része
a játéknak. Az egyik szarkofág a termet
vízzel árasztja el. Irány előre a kútba
jutunk. A kazamatákban állandóan meghal
emberem. Aki kiváncsi az  lapozzon most
a másik cikkemre.
 A várudvarról jutunk a börtönbe.Azon a
néhány pókon és pókhálón kívül amit itt
leltem az a halál. Roppantul el lehet a
hasonló ajtók között tévedni. Esetleg a
kínzókamrát hasznos meglátogatni.  Az a
hír járja, hogy itt van a só ami kell a
konyhatündér diskvalifikálásához.
 A kertbe egy boltíves ajtó  vezet. Itt
az őrt  lekűzdve némi  növénygyűjtés az
aktuális feladat.  Gyakorolhatjuk a cél
eltalálását íjjal. A zárt ajtó kulcsát 
a kertész dobozában magok alatt találja
meg az ember.
 Az ajtónál  két alak is jön kifelé.Így
juthatunk a gyógynövény kertbe.
A következő boltív a sövénykerengő felé
vezet, itt némi  gombát  is szedhetünk.
Ha egyenesen megyünk találkozunk egy úr
solymával,ami igen kedélyesen kivájja a
szemeinket.  Próbáld  frissen  szerzett
íjász tudásodat hasznosítani.
 Innen csak egy ugrás a "MAZE" névre is
hallgató sövénylabirintus.
Hát ennél randábbat még sosem láttam. A
sövényben abszolút szinten  eltéved  az
ember, de ez még a legkevesebb. Olyan a
labirintusban rohangáló szörny, amilyet
legrosszabb álomban sem könnyű találni.
Személyszerint állandóan ellopott tőlem
valamit és távolról valami csúnya de jó
hatású varázsigét dobált rám. Egyszóval
ocsmány.
 Ha nem megyünk be a labirintusba,akkor
a kertészlakhoz juthatunk amiről már jó
sok szó esett.  Körülbelül ez az amivel
már el  lehet  indulni, így azoknak  is
marad meglepetés, akik nem  szeretik  a
teljes  leírásokat.
Azok akik viszont szeretik lapozzanak a
következő cikkecskére.

                  Shy Guy of Flatliners
