
         WARHEAD
         -------

    Bár a magyar nyelvű Amiga Magazinban már megjelent erről a programról egy
leírás, úgy gondoltuk, hogy van még mit írni róla, ezért szeretnénk egy teljes
kezelési ismertetőt és megoldást közreadni, amelyben szerepelni fog szinte az
összes angol nyelvű üzenet fordítása, ami a programban van. (Azért `szinte`,
mert az összes bakira, hülyeségre kapott üzeneteket nem próbáltuk végig, ezért
lehetnek olyanok is, amikkel nem találkoztunk.) A fordítások mindig idézőjel-
ben lesznek.
    A játék egy nagyszerű űrszimuláció, 3D-s fillezett vektorgrafikája van és
igazán élethű. Egy kis töltögetés után sejtelmes zenét hallunk. Ha leütünk egy
billentyűt, akkor elolvashatjuk a kerettörténetet, ennek a teljes fordítása
megtalálható az AM 1991. februári számában, ezért most csak röviden a lényeg:
   "Ismeretlen idegen lények támadása várható, ezért pilótákat kell kiképeznünk
az ellenük folytatandó harcra. Annyit tudunk róluk, hogy a Sirius csilag rend-
szerének egyik bolygója az otthonuk, és úgy néznek ki, mint a földi rovarok, 
de ezek nem kémiai szag- és ízingerekkel kommunikálnak egymással, hanem tele-
patikus úton, amelyet a testükben lévő fémes anyagok - amelyek rádió adó-vevő-
ként működnek - jelenléte segít elő. E képességükkel képesek az egyedenként 
egyébként kevés értelemmel rendelkéző `svábbogarak` egy nagy, központi Agyat
létrehozni, ezért bármilyen értelmes magatartás végrehajtásához tudatosan 
összetömörülnek. Vitatkoznak rajta, de valószínű, hogy a siriusi társadalom 
inkább egyetlen hatalmas lényből áll, mint sok-sok egyedi rovarból. 2045-ben
hatalmas flottával megtámadták a gyanútlan Földet. Több, mint 1 millió tonna
tömegű fegyvert vetettek be. A Föld csaknem elpusztult, állandó tél jött.
A támadásban 3 billió ember halt meg és az elkövetkezendő években az emberi-
ségnek több, mint egyharmada vesztette életét. 12 év telt el azóta. Valószí-
nűleg vissza fognak jönni, ezért a Föld felkészült a fogadásukra. Létrehoztuk
a Fist-Of-Earth (a Föld Ökle) nevű szervezetet, amelynek a védelem a feladata.
Felépítettük a SolBase-t, vagyis a Napbázist, amely egy Nap körül keringő
űrállomás, és ez lett a szervezet központja. És végül van egy fegyverünk is: a
FOE-57-es űrhajó. Ez az első működőképes intergalaktikus vadászgép. Az ún. 
QUAD-SPACE motorjait használva képes a hyper-ugrásra is, és elég nagy mennyi-
ségű fegyvert képes szállítani. Ez lesz az a vadászgép amelyet Önnek kell ve-
zetnie a siriusiak elleni harcban. A földi emberek élete az Ön kezében van."
    Ennyit tehát a bevezetőszövegről, amelyből ESC-vel léphetünk ki. A címkép-
ernyőre kerülünk, ahonnan bármelyik billentyű lenyomására indul a játék. Ekkor
a LOAD-SAVE képernyőre jutunk, innen a PROCEED WITH GAME feliratra clickelve
léphetünk tovább. Egyébként minden sikeres küldetés után érdemes kimenteni a 
játékállást (a dokkból HELP billentyű hozza elő a menüt). Nem kell megijedni ,
mert az a rövid villanásnyi idő elég a gépnek, hogy mentsen ill. töltsön, s 
a program ugyan mentésnél figyelmeztet, hogy ne használjuk a Warhead disk-et
mentésre, tapasztalataink szerint nyugodtan megtehetjük. Tehát rányomtunk a 
PROCEED WITH GAME feliratra és máris a dokkban találjuk magunkat a vadász-
gépünkben. Látunk két villogó feliratot egy búgó hang kíséretében (FMO,NOR)
Ezek azt jelzik, és fogják majd még számtalanszor a játék során, hogy üzenet
(FMO), illetve új parancs (NOR) érkezett. Ezeket mindig az M billentyűvel ol-
vashatjuk el. Most pedig felsoroljuk az összes kezelőbillentyűt:
    Q       - Quad ugrás (hyperugrás) a térképen beállított helyre
    W       - fegyverzet be/ki
    T       - ekkor a közelünkben lévő mesterséges objektumokat látjuk csak,
              a numerikus billentyűzet Enter-ével
              pedig az ő szemszögükből láthatjuk a képet, `átülhetünk` pl. egy
              ellenséges hajóba, hogy mit is lát az ellenfelünk
  2XT       - ha mégegyszer lenyomjuk a T-t, akkor egy taktikai képet látunk
              amely a közvetlen közelünkben lévő mesteséges objektumokat mu-
              tatja, egérrel forgathatjuk, X-Y nagyít kicsinyít, a numerikus
              Enter-rel váltogathatjuk a célokat, az aktuális cél kerül a gömb
              középpontjába, a többi hozzá viszonyul és a képe megjelenik bal-
              oldalt   
    P       - pause
    S       - az aktuális rendszeren belüli bolygók térképe, X-Y-nal lehet na-
              gyítani, kicsinyíteni, az `Y<-,Y->`-ra clickelve függőleges ten-
              gelyre a `Pitch` feliratokra clickelve vízszintes tengelyre me-
              rőlegesen elforgatni, SPACE-re középen nyit egy szövegsort, aho-
              vá begépelhetjük a célunk nevét   
    D       - itt nézhetjük meg a birtokunkban lévő adatokat űrhajókról, fegy-
              verekről, stb. kezdetben kevés adatunk van, de a későbbiekben a
              Probe rakéták használatával gyarapodhat
    F       - a FOE-57 pilótafülkéjébe kapcsol
    H       - egy maszkot tesz a képre (tájékozódási pontok)
    L       - elhagyni a dokkot, kilövés
    X,Y     - a nézeti kép nagyítása,kicsinyítése
    N       - csillagtérkép, az aktuális rendszer (system) meghatározása, keze-
              lést lásd az S-nél
    M       - üzenetek, parancsok elolvasása
    SPACE   - a célkereszthez legközelebbi objektumot megjelöli, beteszi a kom-
              puterbe, pl. rakéták erre mennek
A hajó felszereléseinek aktivizálása (persze ha van nálunk belőle) :
    ESC     - Pilot Recovery Module, a FOE-57 mentő/parancsnoki kabinja, a pi-
              lótafülke leválasztható a hajó többi részéről, ha veszély van,
              ekkor a hajó felrobban, a kabin pedig magától bedokkol a
              SolBase-re.  
    F1      - Pseudostellar Missile, egy nagyon hatékony rakéta, de sajnos csak
              a 36. küldetésben kapjuk meg 
    F2      - Stinger Missile, ez a fő fegyverünk 
    F3      - Data Gathering Probe, vagyis adatgyüjtő szonda, ha lehet, minden
              `Unknown` objektumra lőjük ki
    F4      - Proximity Mine, ez egy akna, amely a cél közelében robban fel
    F5      - X-Ray Laser Mine, röntgen lézer akna, nagyon hatékony, saját
              meghajtása van, több célt is képes megsemmisíteni, de ezt is na-
              gyon a végén kapjuk
    Return  - Mass-Drive Cannon, vagyis tömeggel pusztító ágyú, ez az ellensé-
              ges rakéták elleni fegyverünk (a célkeresztben van a lövedék 
              mennyisége)
Ezenkívül 1-0-ig tíz különféle autopilótánk van, amelyeknek más és más a fel-
adatuk. Ezek nagyjából (némelyik nem egyértelmű, mindig mást csinál) :
    1       - szabad repülés, nagy sebesség biztosítása
    2       - a SPACE-szel megjelölt célra fordul
    3       - mint a 2-es, csak ennél repked a cél körül
    4       - megszünteti az erő-ellenerő törvényét, tehát csak gombnyomásig 
              halad az űrhajónk, lassú haladás érhető el vele
    5       - bizonyos távolságról rárepül a célra, de neki is mehet
    6,7,8   - nem egyértelműek, össze-visszaságok
    9       - 180Ő-os fordulatot hajt végre, valamint egy 4-est
    0       - iránytartás
Ezek közül igazán csak az 1-est, a 2-est és főleg a 4-est (ezt mindig) érde-
mes használni. Most pedig következzen a 38 küldetés részletes leírása. Eleinte
kicsit `szájbarágósabban`, majd amikor már remélhetőleg mindenki belerázódott,
akkor elhagyjuk az alapvető teendőket.
       «« 1 »» 
Az elején vagyunk tehát, ahol az FMO és az NOR villog. Nyomjunk M-et.
 "Üdvözöljük a SolBase-en. Érezze jól magát itt. Olvassa el az első parancsát".
Engedelmeskedjünk, újra M, az új parancsokat mindig a PROBLEM felirat vezeti be
 "Meg kell ismerkednie a hajó alapvető kezelésével. Lője ki a hajót és kövesse
a segédpilóta utasításait. Bevetés helye (továbbiakban BH):SolBase"
F-re visszakapjuk a képet. Ezután következő a teendő (ezt minden kidokkoláskor
jó, ha megtesszük: H a segédmaszkhoz, W-fegyverzet, L-felszállás, 4 a négyes 
autopilóta). Amint kint vagyunk újabb üzenetet kapunk:
 "Vigye el a hajót a SolBase-től" - menjünk tehát el az űrbázistól valamilyen 
irányban. Az űrhajót az egérrel tudjuk irányítani, bal gomb a `gáz` előre, jobb
gomb az ellen `gáz`, majd hátramenet, az irányítás kezdetben bizonyára nehéz-
kes lesz, de meg lehet szokni. Amikor kb. 3000 m-re eltávolodtunk, a következő
üzenetet kapjuk:
 "Hozza a hajót a SolBase dokkolóvonalára, és álljon meg a lagtávolabbi navi-
gációs jelnél, majd várjon további parancsra." - ha jól megnézzük a SolBase-t
láthatjuk, hogy a 5 fényes pont ragyog az űrállomás belső részére merőlegesen,
egy vonalat alkotva. Ez a dokkolótengely, a fényes pontok pedig a navigációs
jelek, vagyis a NAVIG MARKER-ek. Keressük meg a SolBase-től legtávolabbit, és 
manőverezzünk úgy (finom,óvatos mozdulatok az egérrel <- ez általános jótanács)
hogy a képernyő közepén legyen. SPACE - hogy a komputerünk megjelölje, majd 
haladjunk felé. Amikor már élég közel értünk (figyeljük baloldalt a távolsá-
got, 25 alatt legyen) álljunk le és várjunk. Kis idő múlva:
 "Most pedig hozza a hajót a főtengely mentén, hogy dokkolni tudjon a SolBase
középpontjába." - célozzuk meg az állomáshoz legközelebbi NAVIG MARKER-t és
repüljünk rá. Forduljunk a SolBase felé, Y-nal nagyítsuk ki maximumra, SPACE-
szel vigyük be a komputerbe a SolBase nevet (látjuk alul). Az űrállomás    
közepébe kell bedokkolnunk, és úgy kell manőverezni, forgolódni, hogy a közép-
ső négyzet TELJESEN F E H É R legyen (nem baj, ha ez nem a `legközepén` telje-
sül). Ha ez stimmel, induljunk meg óvatosan, hogyha netán beugrana egy kis 
szürke szín, korrigálni tudjunk. Amikor mindent jól csináltunk, egy bizonyos 
távolság (vagy inkább közelség) elérésekor egy másik képernyőt látunk, ahol
űrhajónk dokkolását élvezhetjűk végig. Ez a bedokkolási módszer talán a leg-
célszerűbb, kis gyakorlás után egyszerűnek fog tűnni. Bent pedig máris vár 
egy üzenet, amely ilyenkor először általában a DEBRIEFING, vagyis a kihallga-
tás. DB (a továbbiakban így jelöljük a kihallgatások szövegét):
 "Gratulálunk az első bevétésének sikeres teljesítéséhez." - M, és jön a 2. 
küldetés parancsa. 
       «« 2 »»
 "Quad-Space motorok lettek illesztve a hajójához. Fontos, hogy megismerkedjen
a működésükkel, és alaposan letesztelje őket. Vigye a hajót a Föld űrterébe, 
és várjon további utasításra. BH:Earth."
Dokkoljunk ki (tehát F,H,W,L,4, bár fegyverünk még nincs, de jó ha szokjuk az
öt billentyűt), majd S-sel hívjuk elő a rendszertérképet, amely most a Naprend-
szert mutatja. Két módon adhatjuk be a komputernek úticélunkat: vagy ráclicke-
lünk a bolygó szimbólumára (feltéve, hogy a képen van és tudjuk melyik micso-
da) vagy SPACE-t nyomunk és szépen leírjuk a nevét, de általában elég az első
egy-két betűje is. Középen alul láthatjuk annak a bolygónak a nevét, ahol éppen
tartózkodunk (ez most a SolBase), alatta a jelenlegi rendszer (ez a SOL G2V),
ezalatt pedig a kijelölt cél neve (ez már remélhetőleg az Earth, vagyis a Föld)
Ezután F, majd Q-val hajthatjuk végre a hyperugrást. Egy látványos kép után
máris a jó öreg Földnél vagyunk. Szemben két Tech-ship, vagyis műszaki hajó,
ácsorog. Kicsit mozoghatunk, hogy teljen az idő, amíg üzenet jön:
 "A Quad-space motorok jónak tünnek. Térjen vissza a SolBase-re."
S a térképhez, SPACE, és beírjuk, hogy SolBase (rövidítve SO), majd Q (F nem 
szükséges). Azt már most jegyezzük meg, hogy ne ugráljunk feleslegesen a hy-
perűrben, mert a parancsnokság azonnal visszarendel, és azt a küldetést elhi-
bázottnak tekinti. Keressük meg a SolBase-t, és a már ismert módon dokkoljunk
be (emlékeztetőül:megkeressük az űrálomáshoz legközelebbi NAVIG MARKER-t, közel
megyünk hozzá, ráfordulunk az állomásra, SPACE -> SolBase a komputerbe,beállunk
úgy, hogy a négyzet fehér legyen és óvatosan nyomjuk a bal gombot). Ezt a műve-
letet többet nem írjuk le. Ha bentvagyunk jön a kihallgatás:
DB:"Minden rendben. Amíg odakint volt, megállapítottuk, hogy a quad-space mo-
tor tökéletesen működik." 
       «« 3 »»
 "Ennek a küldetésnek az a célja, hogy megismerkedjen a Stinger rakéták hasz-
nálatával. Ugorjon a Deimos-hoz (ez egyike a Mars holdjainak). Ott van egy 
rögzített aszteroida. Lője ki az összes rakétáját az aszteroidára. BH: Deimos"
Látjuk, hogy felpakolják hajónkat a rakétákkal, jobboldalt alul látjuk a 
mennyiséget. Dokkoljunk ki (szokott billentyűk), és menjünk a Deimos-hoz
(S,SPACE:D,Q).Itt már vár egy műszaki hajó,amely megadja nekünk a tűzparancsot:
 "Műszaki egység a FOE-57-nek. Tüzelhet tetszése szerint."
Keressük meg az aszteroidát, SPACE-szel azonosítsuk (így bekerül a komputerünk-
be, tehát ez lesz a rakéták célpontja). F2-vel lőjük ki a 6 db Stinger-t.
 "Nincs több rakétája. Térjen vissza a SolBase-re."
Menjünk tehát (S,SPACE:SO,Q) `haza` és dokkoljunk be a bázisra.
DB:"A fegyver kipróbálása sikeres volt." - jöhet a következő misszió.
       «« 4 »»
 "Egy Tömeggel Pusztító Ágyút (Mass-Driver-Cannon vagy MDC) helyeztünk el a
FOE-57-esén. Gyakorolja a tüzelést a Venus űrében. BH: Venus."
Kidokkolás, majd irány a Venus (mint már mindenki tudja S,SPACE:V,Q). Itt is
várnak bennünket a műszakiak, és megadják az engedélyt :
 "Műszaki egység a FOE-57-nek. Tüzeljen az MDC-vel."
Cserkésszük be a célunkat, amit Dummy Target (ál-cél) néven nevez meg kompu-
terünk (SPACE-re). Ez egy rakétát formál, tehát sejthetjük, hogy hangzatos ne-
vű fegyverünk főleg az ellenséges rakéták ellen lesz használható. RETURN-nel
tudunk tüzelni, középen a célkeresztünkben láthatjuk `töltényeink` számát.
Amikor mindent ellőtünk (ne ijedjünk meg, a cél nem semmisül meg):
 "A fegyverpróba teljes. Jöjjön vissza a SolBase-re."
Mehetünk is vissza,bedokkolás és máris olvashatjuk a jótanácsot:
DB:"Az MDC az Ön fő rakéta elleni fegyvere. Szakképzett, ügyes használata ennek
az ágyúnak megmentheti a hajóját és ezzel együtt az életét is."
       «« 5 »»
 "Ebben a küldetésben a Pilóta Mentő Kabin (Pilot Recovery Module - PRM) műkö-
dését fogja kipróbálni. Menjen a Bevetés Helyszínére (BH) és várja a jelzést,
amely engedélyezi a PRM használatát. BH: IO."
Menjünk tehát (kidokkolás után) az IO-hoz,(ez még a Naprendszerben van). Itt
keressük meg a Tech-ship-et és menjünk hozzá közelebb, majd várjunk, amíg:
 "Műszaki egység a foxtrot-omega-echonak (vagyis FOE-nak): van egy indítópa-
rancsunk a PRM próba indítására. Tessék kezdeni. [VÉGE]"
A PRM-et az ESC-vel lőhetjük ki, ezután látjuk, hogy az űrhajónk felrobban, a
mentőkabin pedig magától bedokkol a SolBase-re. Jön a kihallgatás:
DB:"Ez alkalommal UTASÍTVA volt a PRM használatára. Legközelebb már Önnek kell
döntenie, hogy mikor alkalmazza. A PRM csak veszély esetén használható. Emlé-
kezzen erre." - Valóban, ha csak úgy kilőjük, egyrészt az a küldetés elúszott,
másrészt, ha még egyszer megcsináljuk, akkor GAME OVER.
       «« 6 »»
 "Az Ön első éles szolgálati bevetése - egy rutin őrjárat a Mercury űrében.
Találkozhat ellenséggel is.Adatgyűjtő (ún. Probe) rakéták lesznek elhelyezve az
űrhajóján. Használja őket, amikor csak szükséges. BH: Mercury."
Ez egy `szivatás` küldetés, menjünk a Mercury-hoz, és kószáljunk, amíg:
 "SolBase a FOE-57-nek. Meglehetősen csöndesnek tűnik ott az űr . Térjen vissza
a SolBase-re." - És már mehetünk is haza. A fejesek magyarázkodnak:
DB:"Az őrjárat-bevetés helyszíne azon alapult, vajon van-e ellenséges aktivi-
tás azon a helyen. Most éppen nem volt ott semmi."
       «« 7 »»
 "Néhány megmagyarázhatatlan multi-szenzor károsodás történt a Triton űrében.
A Neptunnál lévő előörsünk parancsnokának kérésére tegyen egy őrjáratot a Tri-
tonnál. BH :Triton." - Nyomás a helyszínre (Triton - TR). Kis várakozás után
egy villanás kiséretében egy űrhajó lép ki a hyperűrből és rögtön kilő ránk
egy rakétát, amit az ICM (Incoming Missile - közeledő rakéta) felirat és egy
hang jelez. Semmisítsük meg a rakétát (RETURN), majd vegyük szemügyre az ellen-
felet. SPACE-re Unknown-t (ismeretlent) jelez a komputer, tehát használjuk az
előző misszió bevezetőjében emlegetett Probe adatgyüjtő rakétát (F3). Ha cél-
hoz ért, kis búgó hang jelzi, hogy megtörtént az adatgyűjtés. SPACE-re mostmár
látjuk, hogy egy Drone-nal (a siriusiak mini űrhajója) van dolgunk. F2-vel kí-
náljuk meg egy Stinger rakétával, ezzel a dolog el is van intézve. Üzenet:
 "Gratulálunk az első `öléséhez`. Térjen vissza a SolBase-re." - Ha ez megvan:
DB:"A hajó, amit megsemmisített egy kis távirányítású űrhajófajta volt. A si-
riusi lények hajójaként azonosítottuk."
       «« 8 »»
 "Veszélyhelyzet! Ismeretlen számú idegen betolakodókat észleltek a Triton 
mellett. Fogja el őket nyomban! BH: Triton." - Mikor odaértünk a Tritonhoz,
kapunk egy üzenetet az ismeretlen hajóktól (2 db):
 "Miféle Föld/kocsonya/mocsár az?" - SPACE-re látjuk hogy ismeretlenek, tehát
mehet a Probe rakéta (F3), az azonosítás után már tudjuk, hogy A-Wing-ekkel
van dolgunk. Küldhetjük a Stinger-eket (egy A-Wingnek 2 db Stinger kell), mind-
ezenközben elég rendesen eregetik ők is a rakétáikat, (szintén Stinger-t hasz-
nálnak) ezeket lehetőség szerint hatástalanítsuk (RETURN), kb. 5-6 találatot
bír ki a FOE-57-es. Ha lelőttük az A szárnyúakat:
 "Mindkét ellenség megsemmisült. Küldetés teljesítve." - Irány a SolBase.
DB:"Minden rendben. Ön nemcsak teljesítette a küldetését, hanem még adatokat
is gyűjtött egy új típusú idegen hajóról, amit A-Wing-nek neveztünk el. Elle-
nőrizheti az adatok közt (D-vel) a későbbiekben." Meg lettünk dicsérődve.
       «« 9 »»
 "Egy kereskedőhajókból álló kis konvoj műszaki problémákkal küszködik a Mi-
randa űrterében (az Uranusnál). Tartsa rajtuk a szemét, amig a segédhajójuk
meg nem érkezik. BH: Miranda." Menjünk a Mirandára (röv.:MIR), keressük meg a
konvojt és induljunk felé. A vezérhajó üzenetet küld:
 "A WAILER kereskedőhajó a vadászgépnek. Jó napot, uram. Azt hiszem, hogy a 
Föld Ökle szövetség bölcsen használja fel az adófizetők pénzét. Gyanítom, hogy
bármelyik pillanatban zűrbe kerülhetünk." És valóban, kis idő múlva egy A-Wing
lép ki a hyperűrből, majd még egy. Lőjük le a rakétáit és kínáljuk meg őket 2-2
Stinger-rel. Miután visszaadták lelküket a Nagy Rovaristennek, üzenet jő:
 "Minden cél megsemmisítve és a segédhajó is megérkezett. Térjen vissza a 
SolBase-re." - Tegyünk így, majd olvassuk el a rövid, tömör Debriefing-et:
DB:"A küldetés kitűnően sikerült."
       «« 10 »»
 "Tudományos küldetés. A Mimason lévő Űrkutatók gravitációs teleszkópja furcsa
gravitációs sugárzást észlelt, amelyet a CH-010 csillag bocsát ki. Vizsgálja
meg a területet. Járjon el különleges óvatossággal. BH: CH-010."
Miután egy más rendszerbe kell mennünk, a csillagtérképet kell használnunk (N).
SPACE, majd CH-010 (vagy C) és Q. Azonnal üzenetet kapunk:
 "[SZENZOROK] Erős vonzási erők [KOMPUTER] Új fekete lyuk azonosítva. Óriási
veszély!" - érezzük is, ahogy húz maga felé a fekete lyuk, menjünk is innen.
Ehhez N, majd SPACE és SOL G2V vagy S (ez a Naprendszer), majd ezután nagyon
fontos, hogy a rendszertérképen (S) beállítsuk a SolBase-t, ugyanis alaphely-
zetben (galaxisváltásnál) mindig a rendszer napja lesz a célbolygó, tehát ese-
tünkben a Nap. Ha azonban ide ugrunk és utána a SolBase-hez, akkor indokolat-
lan hyperugrás címszóval a program nem teljesítettnek minősíti a küldetést. 
Erre nagyon ügyeljünk a továbbiakban is !!! A SolBase-nél jöhet egy üzenet:
 "Térjen vissza kihallgatásra." - majd amikor visszatértünk:
DB:"Úgy látszik, hogy a CH-010 csillag fekete lyukká változott. Még idejében
sikerült biztonságos helyre ugrania. A hajója könnyen darabokra robbanhatott
volna.
       «« 11 »»
 "Kereskedők jelentették, hogy ellenséges hajókat láttak. Ellenőrizze a BAINKS
bolygó környékét (az Alpha Centauri rendszerben). Folytassa a járőrözést addig,
amíg más parancsot nem kap. BH: Bainks" - csillagtérképen (N) beírjuk az Alpha
Centauri-t, majd a rendszertérképen (S) a Bainks-ot. Odaugrunk, majd:
 "Sajnáljuk, de úgy tűnik, hogy elküldtük vadliba vadászatra. Térjen vissza a
bázisra." - ne felejtsük el (N,SPACE:S, majd S,SPACE:SO, és most Q)
DB:Úgy látszik,hogy a kereskedők megetettek bennünket egy rossz információval."
       «« 12 »»
 "Egy új típusú űrhajót észleltek a siriusi lények flottájában. Létfontosságú,
hogy információkat szerezzünk erről az új veszedelemről. Közelítse meg őket, és
alkalmazzon Probe rakétát. Ne lője le őket. Induljon a Tau Ceti rendszerbe. 
BH: Niven." - Kidokkolás után N,SPACE:TAU CETI GB VII vagy TAU, majd S,SPACE:
N. Amikor megtaláltuk az ismeretlen (Unknown) űrhajót (hevesen fogja ránk kül-
deni a rakétákat), lőjünk ki Probe-t (F3), ha célba ért látjuk, hogy az új 
ellenfél neve: C-Wing, majd nemsokára az
 "Információk elemezve. Térjen vissza a bázisra." - üzenet jön, és visszamehe-
tünk (még egyszer utoljára a módszer: N,SPACE:S, majd S,SPACE:SO,Q)
DB:"Ellenőrizheti az adatokat a műszaki katalógusban (D-re)."
       «« 13 »»
 "Egy szállító hajókból álló konvojnak gondjai vannak a Black-Veil Nebula 
rendszerben. Elvesztettük az összeköttetést velük és azt hisszük, hogy a kaló-
zok megtámadták őket. Menjen oda és segítsen nekik. BH: Star remnant."
Elég csak a galaxist (Black-Veil Nebula - BL) kiválasztani, mert csak a Star
remnant, vagyis a Csillag maradvány van benne. Ugorjunk oda, majd induljunk el
a 4 hajóból álló konvoj felé. Közben konstatálhatjuk, hogy más színű a háttér,
és erős villanások történnek. A sokat tapasztalt, öreg róka pilóta (vagyis a
játékos) persze azonnal tudja, hogy ez bizony csak ion-vihar lehet.
Kétszer kapunk egy töredékes üzenetet :
 "Hívjuk a segédhajót..." - ha folyamatosan haladunk, jön a teljes szöveg is:
 "Konvoj hívja a segédhajót. Ez az ion-vihar megrongálta a vezérhajónk stabi-
lizátorát. Hozza a hajóját nagyon közel a vezérhajónkhoz, hogy az egy kis e-
nergiát tudjon átszívni az Ön indukciós mezejéből." - a cargo-ship-ek egy kis 
kabinból és egy dupla szárnyból állnak, a kabin felőli oldaluk az elejük, és
ennek figyelembevételével az első hajó a vezérhajó. Közelítsük meg, amíg nem
jó, addig mindig a "Jöjjön egy kicsit közelebb" üzenetet kapjuk. Ha jó helyen 
állunk (lehetőleg a hajó mellett) egy folytonos búgó hang jelzi, hogy:
 "A vezérhajó tölti át az energiát." - ha végzett, akkor a következőt üzeni:
 "Konvoj a FOE-57-nek. Köszönjük, most már elegendő kakaónk van a hyperugrás-
hoz. Hazamehet." - fogadjunk szót (N,SPACE:S, majd S,SPACE:SO,Q).
DB:"A küldetés sikeresen végrehajtva."

Folytatás a következő cikkben!

