                       INTERCEPTOR F/A - 18


Az  F/A  -  18  az  YF17-tipusjelzésű  Mc  DONNEL  DOUGLAS  cég  által gyártott
elfogóvadász-repülőgépből  kifejlesztett  masina .  " Beceneve " HORNET.  ( Pl.
A Stealth Fighter c.  programban is találkozhatunk vele !)

Mint  a  legtöbb  gép  , ez sem " úszta meg " a számítógépesítést , sőt talán a
legelső  prg.   ,  ami  az  amigán  létező rep.szim.  programok között eljutott
hozzánk  .   Tudom  nem  mai  program .  Mit mondjak ; hozzám már szinte minden
szimulátor betette a lábát ( F19 , Falcon , F16 combatpilot Retaliator stb.  ),
de  még  nem  sikerült  egyiküknek  sem -úgy összeségében- túlszárnyalni az itt
ismertetésre  kerülő  programot .  Ennek talán az az oka , hogy szinte semelyik
nem  képes a repülést úgy szimulálni, mint az INTERCEPTOR .  Gyorsan leszögezem
ez szubjektiv véleményem , de nem is vitatkozok rajta senkivel.

Vágjunk hát bele !

Töltsük  be  a  programot  a  gépbe  (Gy.k.  a lemezt helyezzük a lemezmeghajtó
nyílásába  - ó de szépen írtam le !  ), az intró, majd egy szép screen után jön
a  szokásos  tájékoztató  a  program  készítőiről  stb.  Ha most egy billentyűt
lenyomunk  (  de  nehéz mi ?  ) akkor egy barátságos szöveg tájékoztat minket ,
hogy ha ki akarjuk a sikeres és sikertelen küldetéseinket menteni, akkor legyen
a  lemez  írásengedélyezett  !   (  Vírus  veszély  !  ).  Ha minden oké, akkor
köszönteni  fogja  a  program az illetőt, akitől a programot felvettük vagy, ha
már mi kiírattuk magunkat a lemezre, akkor minket .  A menü :

1 ... DEMO  ( No comment )

2 ... FREE FLIGHT, NO ENEMY CONFRONTATION

   Nos , ellenség  nélküli  szabad  repülgetés  ,   gyakorlás.   Ha
   szárazföldi indulópontot kérünk típust is választhatunk  .  Majd
   szépen  ráközelít  a gépre, beleültet aztán nyomás...  Ha  nincs
   kedvünk  végigvárni amíg beültet a gép, a numerikus billentyűzet
   ENTER gombja  minden teketória  nélkül letesz minket ( Ez egyéb,
   más menüpontoknál is igaz, ahol ráközelítve indít a gép  .).
   Érdekes eredményt ad ,  ha kiindulási pontként a 0, vagy a 4-nél
   nagyobb számu bázist választunk ! ( Ki lehet próbálni ! )

3 ... TRAINING: DEMO OF MANEUVERS ( a műrepülő figurákat mutatja be.)

4 ... TRAINING: PRACTITE MANEUVERS

   Az  előbbi menüpont figuráit lehet gyakorolni úgy, hogy előttünk
   megy  egy  F16-os  gép.  Amit ő csinál azt  kell(ene)  nekünk is
   megcsinálni . Nem is olyan könnyű ám ! A repülésről magáról majd
   később  írok,  most  inkább   azt írom le,  hogy hogyan  kell  a
   gyakorlást elkezdeni .  80% tolóerőt adjunk, ekkor elindul a két
   gép, majd amikor  felszáll  az F16-os,  mi  is  szálljunk  fel .
   ( kerekeket ha lehet húzzuk be !  ).A  RETURN  gombbal  lehet  a
   manőverek között válogatni ( ilyenkor egyébként visszarak minket
   a  program az  F16-os  mögé ) a SPACE  (  Gy.k.   a  leghosszabb
   billentyű  !  )  billentyűvel pedig  az  oktatógép   megkezdi  a
   kiválasztott figurát . A figura  befejezése után  ( Gy. keressék
   meg az F16-ost ! ) jöhet a következő figura !
   Még valami. A SPLIT-S egy kényes figura (kényes a magasságra !),
   kell  hozzá  úgy jó 5500 láb magasság . Furcsa , mert az  oktató
   szerint ennél kevesebb is elég .  Ne higyjünk neki , ő sem fogja
   tudni megcsinálni minimum leragad a földre. (Gy.-nek beépítettek
   az oktatógépbe egy füstölőt - az S billentyűvel bekapcsolható .)
   Amikor már az oktató szerint is kicsi a magasság egy manőverhez,
   azt természetesen finoman az értésünkre adja !

5 ... QUALIFICATION: REQUIRED FOR MISSIONS

     Próba  a küldetések előtt . egy fel- és leszállásból áll , amit
     egyedül ( oktató nélkül ) kell végrehajtani . Hogyan ? Később !

6 ... SELECTABLE MISSIONS

     Itt N darab küldetésből választhatunk . Ahol N = Az általunk már
     teljesített  küldetések  száma + 1 ,  de N<7 (  Gy.k.  csak  hat
     küldetés létezik. ).

7 ... NEXT ACTIVE ADVANCED MISSION

     Egy sikeres küldetés után a következőt adja . A 6. után az 1.-t.
     Az 1. után a 2,-t ( Gy.k. a 2 után a 3.-t ETC. )

8 ... YOUR CURRENT FLIGHT LOG STATISTICS

     Kényes  menüpont ... Ez a pont tartalmazza azokat az adatainkat,
     amelyeket kiír a gép a lemezre. Mik ezek ? Lássuk :

           TOTAL MISSIONS STARTED............X
                ennyi küldetést kellet volna teljesíteni (X)

           MISSIONS SUCCESFULLY COMPLETED....Y
                ennyit teljesítettünk (Y)

                                  FIRED           HITS
           M61.............         X              Y
           AIM-120.........         X              Y
           AIM-9L..........         X              Y

           fegyver                kilőtt  ebből   talált

           ACCUM. FLIGHT TIME    X HRS. Y MIN
           tényleges , légicsatában eltöltött idő

           CRASHES..........        X
           ez a ( Gy.-nél nagy ) szám a lezuhanások száma

           HITS FROM MISSILES...... Y
           ez, a szintén magas szám, hogy hányszor kapott el minket
           az ellenség kis szeretetcsomagja ( Gy.k. rakéta ! ).

Kilépni  innen  az  ESC-vel  lehet  .   A SHIFT+2 törli a fenti adatokat , az 1
billentyű pedig kiírja a lemezre ( Gy.  Na mit ?  ).

A  küldetések  :

  1.  Ismeretlen  repülők  ( UFO-k  )  azonosítása  .

Megjegyzem,  ha  nem  muszáj  ne  lőjük  le  a  gépeket, ugyanis nem feltétel a
teljesítéshez sőt , ha ők nem lőnek ránk, akkor el sem fogadja teljesítettnek a
küldetést  , ha mi túllépjük a hatáskörünket .  Persze nem nehéz kiprovokálni ,
hogy  ránk  lőjenek  (  Egyébkent , az hogy ők az anyahajót támadják nem jelent
tűzparancsont nekünk !  Nagyon érdekes !).  Szóval én addig szoktam idegesíteni
őket,  hogy  próbálkoznak  is néhány IR ( Gy.k.  infravörös ),  vagy RH  (Gy.k.
radarvezérlésű  )  rakétával  .   Na  de  jön  egy  kis  magnéziumfáklya  és az
infravörös  rakéta  már  mehet  is  ahova  akar  .   Vannak makacs IR rakéták ,
ilyenkor  még egy  m.fáklya, s ha kell akkor harmadszor is lehet küldeni .  ( F
bill.   !)  Egyébként  a  naptrükk  működik, kipróbáltam!.  Ha jön az IR rakéta
irány  a nap , hajtómű ki, aztán BREAK TURN vagy SPLIT-S és már oké is !  Az RH
rakéta  ellen  a  jól  bevált  alufóliacsíkokból kell egy kis felhőt csinálni a
gépünk  mögött , s öröm nézni ahogy megbolondul a kis légiakrobata .  Előfordul
,  hogy itt sem elég egyetlen hülyítő akció, bár itt segítségünkre lehet az ECM
rendszer  (  J  billentyű  !  ) .  Fontos, hogy csak akkor kapcsoljuk be , ha a
raketát  kilőtték  ellenünk.  (Persze az IR rakéta ellen nem sokat ér !  ).  Ez
az  egyetlen  menüpont  ,  ahol lehet F16-ost is kérni.  Különösebb jelentősége
nincs.

   2. Az elnöki gépet kell megvédeni két támdó repülőgép ellen

Teljes  gáz,  utánégető  be, fel 20000 lábra, azután nyomás az elnöki gép felé.
Amikor  már  látjuk  a  radaron  az  ellenséges gépeket is, akkor egy kicsit az
elnöki  gép  felé  húzódva repüljünk.  Élesítsük a rakétát.  Az első gépet jó 8
mérföldről hozzuk izgalomba egy AM rakétával, majd ha lelőttük, akkor azonnal a
másik  gép ellen megyünk .  Valahogy adjuk a tudtára , hogy nem szívesen látjuk
Los Angeles közelében .  Viszonylag könnyen teljesíthető a küldetés.  Csak arra
kell  figyelni  ,  hogy ne tököljünk el az egyik géppel nagyon sokáig .  Miután
mindkét  gépet ( Támadót ) lelőttük és az elnöki gep sikeresen kényszerleszállt
a  repülőtéren  ,  már  csak  le kell szállni az anyahajóra, és ha leállítjuk a
hajtóművet, illetve megállt a gép már ki is írta a lemezre a sikert a program .

   3. Ellopott kisérleti gép

Szintén tökgáz , utánégető be ( persze a kerek is !  ) , föl 10000 lábra, aztán
nyomás  a  radar  által  gépzsúfoltnak  jelzett  térségbe. Itt is 2 a lelövendő
gépek  száma  ,  de  lehetőleg  a fekete gépeket ( Gy.k.  a MIG-29 tipusúakat )
lőjük halomra .  Ha mindkettőt viszonylag hamar letudtuk nyomás az F16-sok után
.   Szépen  álljunk  a  gépek  közelébe  ,  s  előbb-utóbb  közli  a gep , hogy
visszatérhetünk az anyahajóra .  Általában ez akkor következik be, ha a két gép
felfelé, vagy  lefelé repülve megfordulnak ( Mi ne lefele forduljunk meg , mert
fürdés  lesz  a  vége  ,  azt  meg  ne  firtassuk  , hogy ők hogyan csinálták !
).Esetleg  előfordulhat, hogy  az  egyik  F16-os  a radaron piros pötty lesz és
kiválik  társa  mellől  és  elkóricál  .   Ilyenkor  nyugodtan  lelőhetjük mert
ellenségeskedik  (  Igaz sosem tüzelt még rám ) .  Gyerünk a megmaradt egyetlen
gép  után.  Ez is egy könnyen teljesíthető feladat, bár megesett velem is, hogy
a MIG-ek egy kicsit jók voltak es mire leszedtem őket a két F16-os úgy elment ,
hogy nem értem utol őket és a gép kiírta hogy nincs idő a befejezéshez .

  4.  Katapultált pilóta megmentése

Felszállás  után  a  közelebbi  MIG-et  csiklandozzuk meg egy rakétával, majd a
másodikat  is  szedjük  le.  Eddig  nem túl nehéz . Most jöhet a menekítés .  A
radaron  pötty  jelzi bajbajutott társunkat .  repüljünk arra , ereszkedjünk le
kb.   200  lábra  , amikor már közel van a pilóta a sebességet vegyük vissza kb
200 mph-re, majd a szintet tartva figyeljük a közeledő célpontunkat .  Lényeges
,  hogy  se  a sebesség ne csökkenjen , és a magasság is megmaradjon , mert így
biztosítható  ,  hogy  az  állásszögünk  állandó  legyen  . Amikor a vizen lévő
valami  éppen  eltűnik  a  gépünk  orra alatt, akkor kb 0.5 mp múlva kioldjuk a
mentőfelszerelést  ( SHIFT + F ) .Ha minden igaz akkor elég közel fog leérkezni
a  bajbajutotthoz a csomagunk és nincs más hátra , mint leszállni az anyahajóra
.   Nagy  odafigyelést  igényel főleg a mentés mert ebből a mentőeszközböl csak
egy  van  a gépen .  Ha nem sikerül a dolog , akkor vissza az anyahajóra es ott
újra felszerelik a gépet ( a mentőeszközzel is ) es újra megpróbálhatjuk.

  5.  Cirkáló rakéta leszedése
Kellemetlen  feladat.A teljesítéshez rendelkezésre álló idő korlátozva van .  A
térképről  azonnal kiderül, hogy egy vadászgép is közeledik , de elsőnek mindíg
a cirkáló rakétát válasszuk , mert így is igyekezni kell , ha a detonáció előtt
el  akarjuk  kapni  a  frakkját .  Szóval teljes gáz , azonnali utánégető , fel
legalább  10000-re  (fontos,  mert  itt  jóval  gyorsabb lesz a gépünk !  ), és
célozzuk  be azt a hidat , ami a város nyugati partjáról egy szigeten keresztül
a  keleti városrészhez vezet .  Ha a városközpont van alattunk mehetünk lefelé,
még  mindíg  utánégetővel  .   ha  minden  igaz  akkor  most  kb.  10 mérföldre
északkeletre  van  tőlünk ez a furfangos kis szerkezet .  Élesítsük a rakétát (
Inkább  az  SW  a  jó  !   )  , és álljunk be mögé .  Arra vigyázzunk , hogy ne
maradjunk  le,  mert elég gyors a disznó .  Ha nem használjuk az utánégetőt nem
érjük  utol  ,  az  utánégetővel  meg  lehagyjuk , ami szinten nem egészséges .
Ezért amikor már úgy 1 mérföldre vagyunk tőle, kapcsoljuk be a féket (!) és így
már  könnyebben üldözhetjük . 300-400 lábnál ne repüljünk alacsonyabban, mert a
rakétákat biztonsággal használni így lehet .  Két rakítát indítsunk el azonnal,
szünet  nélkül  ,  lehetőleg vegyesen ( egy SW egy AM !), így jók az esélyeink,
hogy   valamelyik   leszedi   őkelmét.    Sajnos   itt   a   gépágyú   teljesen
használhatatlan,   ugyanis  rendkivűl  nehéz   annyira   megközelíteni,    hogy
biztonsággal  leszedhető legyen.  Ha mégis megpróbálnánk a cirkálórakéta elkezd
csalinkázni.   Emelkedik,  süllyed,  lelőni  szinte lehetetlen.  Különben régen
rossz,  ha nincs rakéta ellene.  Akkor inkább ESC és kezdjük elöről.  Ellenben,
ha  sikerül,  és szépet robban , már mehetünk is vissza az anyahajóra .  Persze
lehet  , hogy a MIG rossznéven veszi távozási szándékunkat .  Bírjuk őt is jobb
belátásra .

  6.  Totális harc

Szégyen  gyalázat  ( Bár lehet , hogy nem az én hibám ) , de fogalmam sincs mit
kell  itt  csinálni!   Persze  az  576  Kilobyte nekem is megvan , de szerintem
Setényi  János  úr  csak annyit tett , hogy lefordította a küldetés szüvegét és
talán  egy párszor meg is próbálta teljesíteni a feladatot .  Ugyanis volt úgy,
hogy  mindenkit  lelőttem (még a cirkáló rakétát is !  ), úgy repültem körbe az
ellenséges anyahajó-tengeralattjárót ( nem vicc !  Létezik ilyen .).   Volt úgy
,  hogy  csata  közben  tettem  meg  ezt  ,  sőt  csata  előtt  próbálkoztam  a
körberepüléssel  és  nem  történt  semmi .  Viszont olyan is volt , hogy minden
további  nélkül egy kis légicsata után közölte a program , hogy mehetek "haza".
Vagyis  a  gratuláció  és  az  omniózus    körberepülés,  szerintem   semmiféle
összefüggésbe  nem  hozható egymással.  Amit azonban észrevettem azt közreadom.
Szóval  ha elkezdődik a menet nem szállok fel egyből , hanem addig várok , amíg
a gép radarján már úgy 3-4 perce látszanak az ellenséges gépek ( sokszor csak 2
,  de inkább 3 ).  Akkor felszállok és a gépek (2-3) közül azt támadom, amelyik
messzebb  van  .   Fontos,  hogy  nem  lövök  azonnal  , hanem előbb egy kicsit
fogócskázok  vele  és ha le is lövöm, kizárólag a fedélzeti gépágyúval!  Persze
azért  közben  előfordul, hogy a többi gép megtámad rákétával, de ezeket könnyű
kicselezni  .   Ha  3  gép  támadott  az  első  hullámban akkor rendszerint egy
cirkálórakétát  indítanak, mielőtt a 3.  gépet leszedném , erre nagyon figyelni
kell  az időlimit miatt !  Nem szabad a harmadik géppel foglalkozni , azonnal a
cirkálórakétát  kell  leszedni  .   Majd  jöhet  a  3.  gép .  Előfordult, hogy
ilyenkor  a  gratuláció  után  még egy MIG előkerült valahonnan , természetesen
lelőhető .

Ennyit a küldetésekről , s most néhány szót úgy általában

Maga  a  repülés  három  fő  fázisból  a  felszállásból,  a  repülésből  és   a
leszállásból  áll.   A  felszállás  nem  különösebben  nehéz  ;  a  tolóerőt  a
szárazföldi  reptereken  elég  80%-t állítani (anyahajón 90 % legyen !  ) aztán
150  mph  körül  már  emelhetjük  a  gép órrát .  Felszállás után a futóműveket
behúzzuk  és  már  repülhetünk  is  szabadon.   Repülés  közben  az   irányítás
viszonylag  egyszerű  ,  de  van egy-két dolog , ami fontos lehet .  Kanyarodni
egyszerűen úgy kell, hogy bedőlünk az adott irányba s gépünk már kanyarodik is.
Itt azonban arra figyelni kell, hogy ha túl nagy szögben döntjük a gépet, akkor
sűllyedni  kezd.   Ez  kisebb  magasságokban  lehet kényelmetlen.  Ilyenkor egy
kicsit  magunkfelé  húzzuk  a botkormányt és már emeli is egy kicsit a  gépet .
Azt  azonban  jó  ha  tudjuk  ,  hogy  a túl nagy bedöntésnél a magassági és az
oldalkormány  funkciója felcserélődik.  Hasznos dolog ez pl.  , ha gyorsan kell
megfordulni.   A  terhelés  ilyenkor  vészesen  megnő  , elérheti a 9g-t is ami
tartósan  nem  egészséges  (  eszméletvesztést okoz, amit a kép elsötétüléséből
veszünk  észre ).  Főleg nem légicsata közben.  Ezért, ha egy BREAK TURN közben
lágy sipoló hangot hallunk, az azt jelenti, hogy tartós túlterhelésnnek vagyunk
kitéve,  és  ha  rövidesen nem hagyjuk abba a manővert, sötétül a képernyő !  A
magassági  manőverek a földközelben igényelnek nagyobb odafigyelést .  Ilyenkor
is  lehet figyelmeztető jelzés, csak a jelentése más ; túl gyorsan közeledünk a
földhöz.   Gyors  beavatkozással még elkerülhető a lezuhanás.  Leszállás közben
is  jöhet  a  hangjelzés,  ha  túl  gyorsan süllyedünk a kifutó felé.  Ha már a
leszállásnál tartunk, ez a legnehezebb művelet, a legtöbb figyelmet ez igényli.
Reptéri  leszállás  talán nem is olyan nehéz, az anyahajóra már jóval nehezebb.
Sok  gyakorlással  megtanulható.  Kb 1500-2000 láb magasságból 4-5 mérföldnyire
kialakítható az ideális leszállófolyosó.  40 % tolóerő általában megfelelő és a
féket  sem kell használni.  Ha mégis akarjuk a féket leszálláskor használni 50%
tolóerőt  adjunk,  így még mindíg megfelelő lesz a sebesség.  Az átesés valahol
150  mph alatt következik be, csak arra kell figyelni hogy 150mph felett legyen
a sebesség .

Eddig  256  küldetést  teljesítettem  sikeresen  , ez azt jelenti , hogy minden
küldetést  46.6  -  szer  csináltam  végig  .  A tapasztalataimat azt hiszem ez
eleggé  megnövelte.  most azokat a dolgokat fogom leirni , amiről úgy gondolom,
hogy hasznos lehet .

A repülés nem túl nehéz , sok gyakorlással igazán jó pilóták lehetünk , de erre
szükség is lesz egy párszor . A MIG-29 pilótái ugyanis, nagyon jók ( persze nem
mindíg  !   )  .   Apropó  ,  nem  tudom miért titulálják az ellenséges gépet a
program  írói  MIG-29  -  nek  ?   Aki egy kicsit is ismeri a repülőket azonnal
észreveszi  ,  hogy köze sincs az ellenséges gépnek a MIG-29-hez.  ez a program
szempontjából  azonban nem fontos .  Egyébként már találkoztam MIG-25 géppel is
(igaz  csak  egyetlenegyszer  !  ) ami tényleg az volt .  Ugyanígy a AF1 elnöki
gép eleinte 707 tipusú , de ez sem lényeges .

A  lényeges  dolog a légiharc .  Tudom , hogy sok gyakorlással jól fog menni és
akár  3-4  gép  egyidejű figyelése sem lesz gond .  Ami azonban fontos ; ha pl.
egy gép ránklő egy rakétát és mi a sípolásból értesülünk a dologról , nem árt a
radaron  figyelni  ,  hogy hány rakéta jön , ugyanis előfordul,  hogy a sipolás
alatt  mégegy  vagy kettő , de lehet hogy három rakéta is elindult még felénk .
Ez  annyiból  kellemetlen  ,  hogy az üzenet, hogy RH v IR missile csak az első
tipusát  mondja  meg, így  ilyenkor ne sajnáljuk a másik félrevezető eszközt is
használni  (  CHAFF  ,  FLARE  )  . Nyugodtan használjuk többször is, csak arra
figyeljünk  ,  hogy  akkor  dobjuk  ki  ezeket , ha már megfelelően közel van a
támadó  rakéta  .   És  az  ECM  rendszert  is  használjuk.   Az  ECM-t azonnal
kapcsoljuk  ki  ,  ha  már  nincs  rakéta  a légtérben , mert ha bekapcsolt ECM
mellett inditanak ellenünk egy RH rakétát , könnyebben eltalál minket .

Általában  nincs  szükség  rá, de ha leszállunk bármelyik támaszponton ( még az
ellenséges  anyahajón  is  !   ) feltöltenek üzemanyaggal , és fegyverrel meg a
mentőkészülékkel  is  .  Ide tartozik , hogy ha több gép támad először mindíg a
gépágyúval  próbáljuk  lelőni  őket  ,  a  rakétára  még  szükség  lehet  .   A
fegyverekről  annyit  ,  hogy a gépágyú találati aránya nálam jobb , mint 10% .
Az  AIM  120  (  AMRAAM  passzív  célkövető  )  rakétáé  55  %, míg az AIM 9L (
SIDEWINDER  aktív  célkövető  )  rakétáé  63  %.   Tudni  kell  azonban, hogy a
SIDEWINDER  rakéta ( Radarvezérlésű ) viszonylag kis hatótávolságú ( 18 mérföld
a  katalógus  szerint ) ,míg az AMRAAM nagyobb ( 32 mérföld , szintén katalógus
adat  ).   Az  AMRAAM-ot  kb  10 mérföldről már jó eséllyel indíthatjuk , s nem
sokkal  kell  közelebb  engedni az ellenséget a SIDEWINDER-nél sem.  Bár inkább
közelebbről  engedjük  el  rakétáinkat  mert  így kisebb a valószínűsége , hogy
megtévesztik a MIG Chaff-jei vagy flare-jei ( nincs idejük rá ).

Nem tartottam sosem fontosnak, hogy a látómezőben legyen végig a cél, szerintem
ez  nem befolyásoló tényező .  Az azonban igen , hogy a célazonosító végig azon
a  gépen  legyen, amire kilőttük a rakétát , ugyanis ha találat előtt váltunk a
rakéta is irányt változtat !

Nagyon  jó  védekezés  a  rakéták  ellen  , ha nagyon alacsonyan repülünk .  Ez
azonban  csak  a  tenger  felett veszélytelen , mert 100 láb alatt a szárazföld
felett  cikázni  jó  muri  ,  de felettéb veszélyes .  A hidak nem fogják meg a
gépet  ,  de  az épületekre fel lehet kenődni !  Különben csak akkor használjuk
ezt a  trükköt, ha a MIG magasan de viszonylag közel ( 2-5 mérföld ) van amikor
tüzet nyit .  Ők ( mármint a MIG pilóták ) szívesen alkalmazzák a " nyuszi ül a
fűben " trükköt, ami abból áll, hogy ha kergetjük, akkor megy a föld felé, mint
a  nyél  nélküli  lapát,  és  az  utolsó  pillanatban  felkapja  a gépe orrát .
Vigyázni  kell  nagyon , párszor én is bedőltem ennek az ócska húzásnak .  Igaz
olyan  is  volt  , hogy nem számította ki jól az utolsó pillanatot es ő fürdött
meg  gépestől .  Ilyenkor a gépünk radarjáról eltűnik , de a térképen látható .
Ha  elég  alacsonyan  elszállunk  a feje felett fel is robban szépen ( Fogalmam
sincs mitől !  ) .

Az  utánégetővel  kapcsolatban.  Nagyon  klassz dolog, mert megy tőle a gépünk,
mint  a  golyó , de nem árt szem előtt tartani , hogy ilyenkor a gépünk zabálja
az  üzemanyagot, mint  a fene és hamar jön az üzenet , hogy LOW FUEL, aztán még
hozzó  a CRITICAL felirat, ami már villog is.  Ugyan gépünk tud vitorlázni is ,
leszállni  motor  nélkül csak akkor lehet, ha elég közel van a kifutó , vagy az
anyahajó  .   Ha  idáig  fajulna a dolog a kerekeket csak az utolsó pillanatban
engedjük ki a féket ne használjuk egyáltalán , és ha a sebességünk elég magas (
azért  300  mph-nél ne legyen több ilyenkor sem !  ), akkor van esélyünk a sima
leszállásra  .  Itt egy programhiba folytán egy érdekes dolgot tapasztalhatunk.
Ha van magasságunk úgy jó 20000 láb legalább, akkor motor nélkül repülve szépen
lelassul  a  gép  ,  100  mph környékén " átesik " , és elkezd siklani lefelé .
Ilyenkor  siklás  közben  ,  ha  elég  meredeken  siklunk  szép adag sebességre
tehetünk  szert  ,  ami  lassan  fogy  csak  el  .   Ezzel a trükkel egy kicsit
gyorsíthatjuk magunkat; ugyanis ilyenkor ( ha még van üzemanyagunk ) fel tudunk
gyorsulni.   Csak a hajtóművet kell beindítani ( az utánégetőt is ) .  soha nem
látott  sebességre  is  felgyorsulhatunk  (  Nekem  kb  1500 mph-re sikerült ).
Sajnos, nem tart túl sokáig a dolog és elkezd lassulni a gép  is.  Visszatérve,
az  utánégetőt csak akkor használjuk , ha sietős a dolog ( pl.  az 5.  küldetés
)  ,  és  kerüljük  a  használatát a légiharc során, mert az IR rakéta találati
arányát  jól  megnöveli  (ami  ugye  ne  kell  mondanom  mivel jár !  ).  Mégis
elmondom.  Ha eltalált egy rakéta akkor 3 eset lehetséges :

 1.   Kis  szerkezeti  sérülést  szerzünk  (  Ugrik  a  gép,  mint  a
      hangsebesség átlépésénél ) , de minden mehet tovább .

 2.   A  turbina  megsérül, de ez sem feltétlen végzetes (  Mindössze
      annyi a korlátozás hogy a hajtómű fordulata a továbbiakban  nem
      állítható ) ,  így is sikeresen landolhatunk . Még utánégetővel
      is le lehet szállni az anyahajóra,  bár nem könnyű . Megjegyzem
      ez az eset nem túl sűrű , inkább a 3.

 3.   Szintén turbina hiba ,  és  potyogunk lefelé . Irányítás szinte
      semmi , marad a katapultálás ( SHIFT+E )

Egyébként  a  rakétatalálatok  száma  nem  korlátozott  .  Volt  hogy 1 rakéta
leszedett , de volt olyan is , hogy 4 rakétatalálat után szálltam le simán .

A  külső  nézőpontokról  annyit,  hogy  nagyon  jól látszanak az események .  A
repülőgépünk irányítása innen is elvégezhető , mindent tudunk működtetni , csak
nem  halljuk  a  figyelmeztető  sipolást  rakétatámadásnál  és  nem  látjuk   a
komputerünk közlendőjét sem .

Akkor most már itt az ideje a kezelőbillentyűk összefoglalásának:

Kurzor vezérlők                   A repülő irányítása ( Joy. )
,          .                      A függőleges csill. jobbra , balra
Egér                              A tolóerő finom beállítása
F1-F10                            A tolóerő durva beallítása
F1 kétszer                        Hajtómű leáll ( ha megy )
F10 mégegyszer                    Utánégető be ( 100% tolóerőnél ! )
Backlash                          Fék be - ki
G                                 kerék be - ki
A                                 Horog be - ki
J                                 Ecm rendszer be - ki
T                                 Cél vált.( radaron legyen valaki !)
Z                                 Cél repülési jellemzői
R                                 Radar hatótávolság
F                                 Flare ( Magnézium fáklya )
C                                 Chaff ( Aluminium csíkok )
H                                 Leszedi a szélvédőről az adatokat
RETURN                            Fegyver választás
SPACE                             Fegyver használat
M                                 Térkép be-ki (Attól még repülünk !)
SHIFT+F                           Mentőeszköz leoldás
SHIFT+E                           Katapultálás
SHIFT+ESC                         Menü
SHIFT+ENTER                       Bázis szemszöge ( Numerikus bill. )
4          Nemzetközi 10 bill.    balra körbe nézetek
6                -  "  -          jobbra körbe nézetek
8                -  "  -          Előre nézet
2                -  "  -          Hátra nézet
7                -  "  -          Felfelé nézet
1                -  "  -          lefelé  nézet
ENTER       után  1-9  ill  .     Külső nézőpont felvétele
u , ]                             kicsinyít , nagyít
ESC                               újra a feladat
p                                 Jaték felfüggesztése
CTRL+ A + A                       ( Mint máshol , itt is ..... )


Most pedig tekintsük át az F/A - 18 pilótafülkéjét

Nem  hiszem, hogy  ijedtségre  adna  okot  az  első  pillanatra  zsúfoltnak tűn
műszerfal  ,  szerintem  pár ( hónapos ) játék után egész otthonosan érzi magát
benne az ember .  Na nézzük ezek után milyen :

Balodalon egymás alatt 3 visszajelző :

        1.  EJECT  ( Katapultáláskor villogni kezd .)
        2.  BRAKE  ( Kerékfék és törzsféklap aktív állapotaban sárga)
        3.  GEAR   ( kerék ill. a kapaszkodóhorog visszajelző )

Mindjárt  e  3  műszertől  jobbra  a  fegyverzet visszajelzője helyezkedik el a
rakéták  stilizalt  képével  .  Ha valamelyik élesitve van , felirat tájekoztat
erről és a kérdéses szimbólum piros színre vált .

középen  legalul  egy  hosszú  csík  ,  a fedélzeti számítógép kijelzője .  Itt
kapjuk az üzeneteket ( Pl.  RH missile , vagy Fuel low , stb.  )

fölötte  balról  az üzemanyaggal arányos függőleges  csík  és  persze

számmal  kiírva  is megjelenik a  még meglévő üzemanyag  mennyisége .

Középen a Radar kijelzője amin a repülőgépek , a hajók , a megmentendő pilóta ,
rakéták  jelennek  meg .  Az alján lévő szám a radar hatótávolsága mérföldben .
Ami  a  csúcsára  állított  háromszögön  belül  van  az az elméleti látószögben
tartózkodik ,  és ha a magasságunk kb. annyi, mint a céltargyé plusz elég közel
van akkor látszik is .

Középen  jobbra a műhorizont és a repülési irány kijelzője látható  .

A  következő  műszer a magasságot, a sebességet , a tolóerőt %-ban , valamint a
nagyítás mértékét jelzi ki ( lehet kukkerozni !  ).

Teljesen jobboldalt pedig, föntről lefelé :

        1.  Öt pici lámpa  ( átesés , ellenség , barát , rakéták )
        2.  ECM rendszer visszajelzője ( Sárga , ha aktív )
        3.  Földrajzi pozíció ( Hosszúsági és szélességi adatok )

A  front ablakon továbbá láthatók a repülés legfontosabb adatai , a túlterhelés
mértéke, valamit  a  légicsatához  nélkülözhetetlen  adatok .  Itt is látható a
szelektált  fegyver  (  a terhelésjelző alatt ) , valamint az , hogy mennyi áll
még  rendelkezésre .  Amennyiben kiválasztunk egy célpontot, középen megjelenik
egy  kör,  és egy kicsi pötty, ami vándorol az órajárással ellenkező irányban .
Minél  közelebb  ér  az elméleti 12 órához, annál közelebb van az ellenség .  A
gép hozzánk viszonyított sebessége jobboldalt az ablak alsó sarkában megjelenik
.   Ha negatív ez a szám , nő , ha pozitív akkor csökken közöttünk a távolság .
Még  egy  felirat  lehet  itt  :   IN  RNG ez azt jelzi , hogy amit kijelöltünk
célpontnak lőtávolságba került .

Mindent  összevetve  az  eddigi rep.szimulátorok között nálam 1.  helyen van az
INTERCEPTOR , mert a L E G J O B B A N szimulálja a repülést rendkívül pontosan
élhetjük  át  légiharc  minden  elemét.  És ugyan csak hatféle küldetés létezik
rajta  (  ezek  egy  kicsit  eltérnek  önmaguktól másodszorra , harmadszorra ),
sokáig el lehet rajta csemegézni !

Hát akkor jó repülést , sok sikert a bevetésekben !

Nimitz repülőgéphordozó    1991. Február 12.           Telekesi Gábor

           (Gy.k.  a  Gy.  = Gyengébbek
            Gy.K.= Gyengébbek kedvéért ! )

