     FLIGHT SIMULATOR II. LEÍRÁS


Sziasztok!!

Illik    köszönnöm,   mivel     először
találkozunk   ezeken   a   lapokon,  de
remélem,  hogy  nem  utoljára.    Illik
továbbá  megköszönnöm a GURU-csapatnak,
hogy lehetőséget biztosított arra, hogy
ezt     a    leírást     közzétehessem.
Engedtessék  meg  közölnöm,   hogy   ki
vagyok.   Mégpedig azért, mert teljesen
elzsibbadt  az  agyam,  mire   sikerült
valami      fantázi(átlan)  a     nevet
kiötlenem,de  úgy éreztem, hogy muszáj,
mert enélkül talán el sem olvassa senki
azt  a pár ezer sort, amit le szeretnék
pötyögni.   Így született a Flight Guys
csapat.   Eredetileg  ketten voltunk, a
Choery  nevű  (jómagam  csak   Csőrinek
hívom,  de annyit már megtanultam, hogy
illik  valami angol-szász dialektust is
belevinni  az  igazán  cool   dolgokba)
papa-guy-om, valamint én.  Ő tud jobban
repülni,  én  meg  nyomogatni  az AMIGA
billentyűit,  Így  ketten   együtt  már
igazán  alkalmasnak  találtuk  magunkat
arra,  hogy rep.szimulátorokkal töltsük
el  szabadidőnk  nagyrészét.  (Ilyenkor
ki  szoktam engedni a kalitkából, de ez
hamarosan    elmúlik,    mert    mindig
beledumál  a  rep-technikámba,  s hiába
csicsergem   neki  kedvesen,  hogy  úgy
futó-tövön  rúgom,  hogy   leszakad  az
összes  fék- és egyébb szárnya, nem bír
magával.   Pedig Ő csak vitorlázgat itt
-  mióta  ismeretlen körülmények között
eltünt  a  légycsapó  -  én meg motoros
gépen is repültem).

Mivel  az élet nem egy habostorta -mint
az    köztudott-   zsarolás    hatására
kénytelenek  voltunk egy harmadik tagot
is  bevenni  a  csapatba.   Ő  a  Bossy
(magunk  között   csak   Boszi)   névre
hallgató   old-girl   (inkább   women?)
vagyis a saját feleségem.  Ő elsősorban
a   repülésirányításban   van   otthon,
ugyanis  nekem  pl.   többször  ígérte,
hogy  kikínál  az   ablakon   Amigástól
együtt,  ha  nem  foglalkozom   hasznos
dolgokkal  is  (fŐzés, takarítás, stb),
valamint  a  csapat  másik   tagját  is
határozottan               irányítgatja
porszívócsővel,   vizes   törölközővel,
szemétlapáttal,  egyebekkel,  mikor  az
nem   akar   beparkolni   a   hangárába
éjszakára.     Úgy     sikerült    csak
kiengesztelni, hogy bevettük a bandába,
de  egyszerű  szótöbbséggel maradtunk a
Guys  név  mellett.   (Még mindig jobb,
mint   takarítani,   nem?!!)   Komolyan
foglalkoztat  a  gondolat,  hogy Choery
számára     beszerzek    egy    nagyobb
alapterületű,   mondjuk    kétszemélyes
lakosztályt...    Na,    mindegy.   Nem
vagyok grafomániás, így pár szót arrol,
hogy   miért   is   rovom   a   sorokat
ezerszámra.   Nos,  a  helyzet az, hogy
meggyőződésem,  hogy  a  FS.II-nél jobb
repülőszimulátor  eddig   nem   készült
(hacsak  nem  az FS-II.  2., de azt meg
nem  láttam  még  ).  Tudom, hogy sokan
félreteszik,  letörölik,   mert   kissé
bonyolultnak  látszik   a   használata.
Viszont  benne van minden, ami az igazi
repülőgépben,   s   nem    túlzás   azt
állítani,   hogy   aki    megismeri,  s
szabályosan tud vele repülni, nyugodtan
beűlhet   egy   Cessnába.   (Azért   ha
repülni is akar, vigyen egy oktatót is,
de megpróbálhatja.)

Mi lesz a leírásban?
Megismerkedünk  a gépekkel, a fontosabb
aerodinamikai  törvényekkel,  a   repü-
lőgépek  főbb  szerveivel, műszerekkel,
rádiókkal,  navigációs  eljárásokkal, s
még sorolhatnám, de inkább olvassátok a
GURU-t,  s  -  remélem  - minden ki fog
derülni.  Nem mondom, hogy rövid lesz a
leírás  - ha lesz hely továbbra is - de
a  végére  minden  menni  fog,  s   azt
hiszem,  nem  utolsó  szempont  az sem,
hogy  az  itt szerzett ismeretket bőven
kamatoztatni     lehet     majd     más
rep.szimulátorok használata esetén is.

Mit tud a FS. II?
- teljesen valósághű repülési helyzetek
  abszolut szimuláció
- minden műszer benne van
- az  USA  nyolcvanhárom  repülőterének
  pontos adatai (a repterek képei légi-
  fotókról      digitalizáltattak,    a
  felszállópályák,     gurulóutak     a
  valóságosnak megfelelően helyezkednek
  el)

Az  erényeket sem sorolom végig, hiszen
kevés  a  hely,  menetközben  ezekre is
fény  derül.  Biztos vagyok benne, hogy
a   szimulátorrajongók    nagyon    sok
kellemes   órát   fognak   eltölteni  a
programmal.   Most  pedig   térjünk   a
lényegre.   Milyen  gépen  tanulunk?  A
programban két gép közül választhatunk,
a  sugárhajtóművessel  nem foglalkozom,
mert  ha  a  Cessnán minden megy, azzal
már     gyerekjáték     lesz    minden.
Tanulógépünk  egy  behúzható futóműves,
felsőszárnyazású Cessna C-182.  tipusú,
egymotoros,  légcsavaros  daráló.  Főbb
méretei:
Teljes  hossz:  8,2 m
Teljes magaság: 2,7 m
Fesztáv   (első vezérsíknál):  11 m
          (hátsó vezérsíknál): 3,45 m
Futómű táv: 2,55 m

Mostmár  tudjuk,  hogy  mivel,  de  nem
tudjuk,  hogy mitöl repülünk.  Tényleg,
miért  tud  repülni  a  gép?  Ha valaki
most  azt  mondja, hogy azért, mert nem
hajó,  igaza van, de van más magyarázat
is.     A      repülőgépek     szárnyai
különlegesen     vannak     kialakítva,
keresztmetszetük       egy        fekvő
csepp-formára      emlékeztet.        A
szárnyprofil  miatt  a  felső  felülete
felett  gyorsabban  áramlik a levegő és
ezzel együtt kisebb lesz a nyomás, mint
az  alsó felület alatt, ahol az áramlás
lassabb,  a nyomás nagyobb.  Így a fels
felületen  szívóhatás (ne vigyorogj, ez
nem  az)  keletkezik, amely a gépet meg
akarja    emelni.      Ezt     nevezzük
FELHAJTÓERŐNEK!!        Ha      nagyobb
felhajtóerőt tudunk előállítani, mint a
gép  súlya, már fel is emelkedik.  Ugye
milyen egyszerű?

Ezzel a repülőgépre ható négy erő közül
az első kettőt meg is ismertük:

- súlyerő (lefelé hat)
- felhajtóerő (felfelé hat)

Igen  ám,  de ez még kevés, az álló gép
ritkán  emelkedik fel, hiszen a légáram
kialakításához  mozgásba  kell hozni, s
az  sem  hátrány,  ha  halad  is  előre
valamit.   Ehhez kell a vonóerő, amit a
légcsavar  gyors  forgása  termel, s ez
szinte    húzza    a    gépet    előre.
(Sugárhajtóműves  gépeknél   tolóerőről
beszélünk,  mivel  a  hátrafelé  áramló
gázsugár ellenhatásaként mozdul előre a
gép.)  A  vonoerővel ellentétesen hat a
légellenállás,  mint  a  negyedik  erő,
melyről  jó, ha tudunk.  Mindezekből az
következik,  hogy ha állandó magasságon
egyenletes sebességgel akarunk repülni,
ennek  a  négy erőnek egyensúlyban kell
lennie.    Világos   tehát,   hogy   ha
sebességet  vagy   magasságot   akarunk
változtatni,  akkor a felhajtóerővel és
a vonóerővel kell manipulálnunk, hiszen
a  másik  kettő állandó.  Erről ennyit,
természetesen  van még egy csomó dolog,
de  ezekre  nem  lesz  szükségünk.   Ha
képzett   pilóta    olvassa   ezeket  a
sorokat,  valószínűleg sírógörcsöt kap,
de  nekünk  ennyi  elég.   Térjünk át a
kormányzásra.

A REPÜLŐGÉP KORMÁNYZÁSA

Mivel  a repülés -ellentétben mondjuk a
gk.vezetéssel-  háromdimenziós   térben
zajlik,  szükségünk van a három tengely
mentén      történő       kormányzásra.
Kormányzás a hossztengely körül:  A gép
hossztengelye  körüli kormányzás szerve
a  CSŰRŐkormány.  Ennek  lapjai az első
vizszintes  vezérsíkokon   -szárnyakon-
vannak.   Ha  a joyt pl.  balra nyomjuk
(az   irányításról   később),  akkor  a
baloldali    csűrőlap     fölfelé,    a
jobboldali  pedig  lefelé  tér  ki.   A
felhajtóerő  a bal szárnynál csökken, a
jobboldalinál nő, gépünk balra bedől és
fordulni kezd.  A dőlés szöge mindaddig
nő,  mig  a  csűrőlapokat újra semleges
helyzetbe nem hozzuk.  Ha tehát elértük
a  kívánt  dőlést, csűrők vissza.  Ha a
cs.lapokat  visszaállítottuk,   a   gép
lassan  visszaáll vízszintes repülésbe,
ez  annak köszönhető, hogy a szárnyak a
törzs    függőleges   tengelyére    nem
derékszögben,  hanem   kisebb   szögben
állnak,  enyhén  V  alakban.   Ha előbb
akarjuk a fordulót befejezni, ellenkező
irányba kell csűrni.

Kormányzás a kereszttengely körül:

A  magassági  kormányra lesz szükségünk
ehhez  a  művelethez.   Kormánylapjai a
hátsó vizszintes vezérsíkon vannak.  Ha
a  joyt  előre  nyomjuk, a kormánylapok
vízssintes  tengelyük  mentén   felfelé
mozdulnak   el,   s   az  itt keletkező
felhajtóerő-többlet  a   kereszttengely
körül  forgatónyomatékot  hoz létre.  A
gép  előrebólint,  s   süllyedni  kezd.
Ellenkező  akció emelkedést eredményez.
MINDIG   finoman,  egyszerre  csak  kis
kitéréssel használjuk!!

Kormányzás a függőleges tengely körül:

Oldalkormánynak  hívják    a    drágát,
kormánylapja  a  hátsó (nem minha lenne
másik is) függőleges vezérsíkon van.  A
földön  guruláskor  ezzel vezérelhetjük
az orrkereket.  Repüléskor bonyolultabb
feladata  van.  A csűrőknél említettem,
hogy  bedőléskor  a  felhajtóerő azon a
szárnyon   nagyobb,   amelyik   felfele
mozog,  hiszen  ez  a mozgás oka.  Igen
ám,  de  itt  az ellenállás is nagyobb,
ezért  pl.   ha  bal  fordulót  hajtunk
végre,  a  jobb  szárny  légellenállása
nagyobb,  emiatt  a  gép  orra jobbfelé
mászik,  kifele a fordulóból.  Ilyenkor
az    oldalkormányt   balra   kitérítve
ellensúlyozzuk  ezt,  s  máris   minden
rendben.   Mellesleg  van  a programban
egy    fogás,    amely    automatikusan
összhangban  mozgatja a csűrőket meg az
oldalkormányt,    kezdetben     hagyjuk
bekapcsolva.     A    valóságban    két
lábpedállal  mozgatja   a   pilóta   az
oldalkormányt.

Szólnék még a fékszárnyakról:

Szerepük  a  felhajtóerő  növelése.  Az
első  vízszintes  vezérsíkon  vannak, a
csűrőlapok   mellett.    A   kiengedett
fékszárnyakkal nő a szárnyak íveltsége,
igy  nagyobb lesz a felhajtóerő.  Ebből
következik,    hogy    ha    sebességet
csökkentünk,  de nem akarunk süllyedni,
akkor kell kiengedni a fékszárnyakat, s
a megnövekedett ellenállást legyőzendő,
egy  kis gázt.  Leszálláskor nem rossz.
Néha felszálláskor is jól jöhetnek, pl.
ha  nagyon  rövid   a   felszállópálya.
Ilyenkor  azonban  számolni kell azzal,
hogy  kiengedett  fékszárnnyal rövidebb
távon,  de  a  megnövekedett ellenállás
miatt  sokkal kisebb emelkedési szöggel
tudunk felszállni.  Több fokozatuk van,
állásukat a müszerfalon láthatjuk (lásd
ott).   Mellesleg  FLAPS  néven  minden
valamirevaló szimulátorban benne van.

Még a trimmelés jöhetne szóba, de ettöl
eltekintünk.

Itt  most  befejezem,  mert  túllépem a
terjedelmi keretet.
Végül  egy  fontos  dolog:  ha véletlen
letörölted  volna  a  FS.II-t, sürgősen
szerezd  be  újra, nem fogod megbánni!!
A folytatásig üdvözöl mindenkit:

Írjatok nyugodtan, címem:            

             Willy
             from
           Flight Guys

Tetézi  Vilmos
Kecskemét
Damjanich u. 1. IX/25.
 6 0 0 0.
