                           Action Replay 1.0

   Mint a mellékelt ábrán is látható, az Action Replay 4 db PROM-ból,
   2 db 256-os EPROM-ból, 2 db 8 Kbyte-os RAM-ból, egy 555-ös IC-ből,
   egy kapcsolóból, egy LED-ből, egy potméterből és egy mikrokapcsolóból
   áll. A hordozó nyák kétoldalas, lyukgalvanizált; az AMIGA baloldali
   csatlakozójába kell bedugni. Sajnos a csatlakozót nem vezették tovább;
   így további készülékeket (pl. winchester) már nem lehet ráakasztani a
   gépre...

   Ha ezek után bekapcsoljuk a gépet, fehér alapon fekete betükkel feltünik
   az "ACTION REPLAY v1.0" felirat és a készítők/tervezők neve.
   (Ez egyébként minden RESET-kor megjelenik, ha a memóriatörlés be van
   kapcsolva. Ha véletlen vírus is került a tárba, akkor ezt színes
   csíkokkal jelzi; de minden probléma nélkül kitörli...) Ezután a normál
   háromvillanásos reset következik.

   A kapcsolóval lehet a lassítást be- és kikapcsolni. A bekapcsolt állapotot
   a LED világítása is jelzi. Ilyenkor lehet tekergetni a potmétert (egészen a
   teljes lemeredésig).  A lassítás csak a processzorra érvényes, tehát pl. a
   már megkezdett  hangot nem  lehet megállítani.  Kiválóan használható
   pillanatstoppként (ha a játékban nincs PAUSE-gomb), de mi az UNREAL repülős
   szintjeinél is jó hasznát vettük egy kis lassításnak.

   Ha egy futó program közben megnyomjuk a mikrokapcsolót, beugrik az Action
   Replay képernyője (40 oszlop és 25 sor, kék alapon fehér betűk), és egy
   vonal alakú kurzor várja az utasításainkat. Természetesen nem sor-editoros
   módszerrel dolgozhatunk (like IBM PC), hanem a jó öreg C64-esen megszokott
   full screen editorral. Az editor utasitásai:
    - F 1: CLR + HOME (képernyö törlés és a kurzor a balfelső sarokba)
    - F 2: HOME
    - F 9: billentyűzet váltás (USA - GERMAN)
    - F10: képernyőváltás (ugyanis két képernyőnk van: a látható mindíg
           törlödik, ha belépünk az Action Replay-be; de a másikon megmaradnak
           a feljegyzéseink)
    - TAB: egy SPACE beszúrása
    - <- (ez a RETURN fölötti DEL v. BACKSPACE lenne): törli a kurzortól
           balra lévő karaktereket
    - DEL: törli a kurzortól jobbra lévő karaktereket
    - ESC: kilépés egy megkezdett műveletből (pl. hang meghallgatás)
    - HELP: rövid (kb. 3 képernyőnyi) lista az utasításokról
    - SHIFT: a listázások megállítása (NO SCROLL)
    - CRSR gombok: a kurzor mozgatása

   Az alábbiakban a HELP-re megjelenő listát írom le:
    - A 40000: assembler utasítások beírása $40000-től
    - B      : a breakpointok kilistázása
    - BS 23A0: breakpoint a $23A0-ás címre
    - BD 23A0: breakpoint törlés a $23A0-ás címről
    - C 40000: COPPER-lista listázás-átírás a $40000-es címtől
    - D 260A0: disassemble a $260A0-ás címtől
    - E 180  : a $DFF180-as regiszter értékének megnézése-átírása (nem
               csak hexában, hanem binárisan is!)
    - F "CRSR", 20000 30000: string keresés (ha nem írjuk oda a kezdő-
               és végcímet, akkor az egész memóriában keres)
    - FA 3400A, 20000 40000: címkeresés
    - FAQ 26C0, 12000 14000: gyors címkeresés
    - FR "tel", 30000 7f000: relatív string keresés (ha talál, akkor a
               memóriacímek mellé kiírja az offset értékét is)
    - G 3A000: a $3A000-ás címen kezdődő program indítása
    - H 4    : a 4-es csatorna hangjának meghallgatása
    - I 20000 2A000 40000: memória másolás (a $20000-töl $2A000-ig terjedő
               területet másolja $40000-től)
    - J 30000: a $30000-en kezdődő SPRITE átszerkesztése (16 szám egymás
               mellet, értékük 0-3 lehet)
    - K "alma", 5B000: string beírása a $5B000-ás címtől
    - LA "ninja": a "ninja" címmel kimentett játék betöltése és szétpakolása
                 a memóriában (mintha most állítottuk volna le)
    - LR "ninja": mint a fentiekben, csak vissza is lép a játékba
    - LM "sound", 36E80: egy memóriaterület betöltése a $36E80-as címtől
    - LD     : az FDOS (az Action Replay csak ilyen lemezformátumot tud
               kezelni) formátumú lemez tartalom jegyzéke
    - M 20000: monitor $20000-től (ugyanaz, mint C64-esen vagy C+4-esen)
    - N 38000: ASCII-dump $38000-től (kiválóan alkamas scrolltext olva-
               sásra)
    - NO 2E  : a fenti utasítás OFFSET-jének beállítása (lásd még: FR)
    - NQ 8000: gyors ASCII-dump (kihagyja a $00 értékű byte-okat)
    - O "qwe", 2A000 40000: memória feltöltés egy stringgel
    - P 2    : egy képernyő megtekintése (az érték 0-ff közötti lehet)
    - PS     : képernyő beállítás (vertikális, horizontális start; szélesség,
               magasság)
    - PC 1   : képernyőbeállítás (megjelenik a kép; a bal-gombbal mozgathatjuk
               a bal-felső sarkot, a jobbal meg a jobb-alsó
               sarkot; ESC után a kijelölt terület magassát és szélességét is
               kiírja)
    - R A0 0000FFFF : a processzor A0-ás regiszterének átírása
    - SA "qwe": egy leállított program összetömörítése és lementése
                FDOS formátumú lemezre
    - SD "rtz": egy file törlése
    - SF "uio": egy lemez megfomázása "uio" névre
    - SM "püa", 5B1B8 7FFFF: memória kimentése (ha most a SWIV-et fagyasztottuk
                le, akkor kimenti a zene-modult)
    - SP "sdf", 1 !50: az 1-es képernyö kimentése, de csak a képernyő tetejétől
                számított 50 sort (IFF-formátumban)
    - SS "ghj", 3: a 3-as csatorna hangjának kimentése (ez is IFF)
    - TS 3   : trainer kereső üzemmód kezdete: most 3 életünk van
               (kicsit dolgozik; majd kiírja, hogy változtassam meg a számláló
               értékét) Ja, és elveszi a második képernyőt!
    - T 2    : trainer keresés folytatása (egy élet elvesztése után)
               Ezután optimális esetben kapunk egy tárcímet (amit át
               kell írni FF-re), de legtöbbször csak a "NOTHING FOUND!"
               feliratot kapjuk...
    - TX     : kilépés a trainerkereső üzemmódból,ezután használhatom a második
               képernyőt)
    - TM     : a memóriaszámlálók kilistázása az alábbi fejléccel:
               NAME  LENGHT  ADDRESS  MAXCOUNT  PLAYER
    - TMS 8FF: egy memóriaszámláló beállítása. Először a tipusát kell
               beírni: 01 COUNTER       02 LIVES
                       03 ENERGY        04 TIME
                       05 SCORE         06 SHIELD
                       07 MONEY         08 BOMBS
                       09 EXT-WEAPON1   0A EXT-WEAPON2
                       0B LEVEL         0C STATUS
                       0D KEYS          0E COUNTER1
                       0F COUNTER2
               majd a hosszát: 1 BYTE, 2 WORD, 3 LONG
               ezután a "MAX-COUNT?" és végül a "PLAYER?" kérdésre kell
               válaszolni...
    - TMD 8FF: egy beállított memóriaszámláló kitörlése
    - U 1    : ez az 1-es kép és még néhány más rendszerváltozó-státuszát
               mutatja meg:
               DIWSTART, DIWSTOP
               DDFSTART, DDFSTOP
               BITPLANES (felsorolja a kezdöcímeket)
               COLORS (felsorolja a 32 darab színregiszter értékét)
               SPRITES (felsorolja a 8 darab sprite kezdőcímét)
               BPLCON0, BPLCON1, BPLCON2
               DMACON
               INTREQ
               BPL1MOD, BPL2MOD
               BLTCON0, BLTCON1
               DSKSYNC
               CLXCON
               INTENA
               ADKCON
               TDF0, TDF1 (hányadik track-en állt a fej)
               AUDADR, AUDLEN, AUDPER, AUDVOL (mind a 4 csatornára)
    - UM     : a szabad memória mérete (CHIP-FAST-TOTAL)
    - UT     : a taskok felsorolása (RUNNING-READY-WAITING)
    - UI     : a megszakitások felsorolása
    - UL     : a használatban lévő library-k kilistázása
    - UD     : a megnyitott device-ok kilistázása
    - UR     : a resource-ök felsorolása
    - UP     : a portok kilistázása (a fentiekhez kiírja a megfelelő
               címekket is)
    - V 20000 30000 50000: memóriaterület összehasonlítása (a paramé-
               terek ugyanazok, mint a másolásnál)
    - W      : a CIA-k regisztereinek megnézése-átírása (binárisan)
    - X      : visszalépés a programba
    - XX     : visszalépés és az Action Replay kikapcsolása (ezután
               hiába nyomkodjuk a gombot, nem áll le a program; de a
               lassítás továbbra is használható)
    - Y 4F500: memória listázás-átírás binárisan
    - YS 4   : a kiírás módját is be lehet állítani (1-2-4 byte)
    - Z      : az Action Replay rendszeropcióinak kilistázása.
               pl. TEST FOR VIRUS!
                   CLEAN RAM!
                   CURRENT DRIVE: DF1
                   NO FAST RAM!
    - ZD 1   : az Action Replay számára aktuális drive (pl. a df0:-ban
               fut a SWIV, néha leállítjuk és a df1:-ben lévő lemezre kimentjük
               a képernyő tartalmát)
    - ZF 0   : a FAST RAM kikapcsolása
    - ZM 1   : reset-kor kérünk memória törlést
    - ZV 1   : kérünk vírus ellenőzést
    - ?      : számológép (dec-hexa-bin)
               pl. ? !24+$D5+%1011 (a művelet eredményét mindhárom szám-
               rendszerben kiírja)

   No, már azt hittem, hogy sosem lesz vége...

   A kártyához tartozik még egy lemez is, amin -többek között- található
   két hasznos program:
    - FDOStoDOS: ezzel az FDOS (.PIC, .BIN, .SND kiterjesztésű) file-okat
               lehet átkonvertálni AMIGADOS-ba.
    - InstallFDOS: ezzel a ".ALL"-kiterjesztésű file-oknak írhatunk egy
               loadert. Nem kell a betöltéshez a billentyűzettel büvészkedni,
               elég az egér.

   Ha még van hely, akkor pár sorban leírom, hogy én mire is használom
   az Action Replay-t.
    - zene (soundtrackeres) kilopás: először (az "U" funkcióval) megnézem,
               hogy hol vannak a hangok. Ezután kicsit elörébb kezdem nézni
               ("NQ"-val) a memóriát. Ha szerencsém van, akkor megtalálom a
               zene címét és a hangszerek nevét. A cím első byte-ját az "M"
               utasítással lövöm be. Ha ez is kész, akkor kimentem (az "SM"
               paranccsal) a memóriát az első byte-tól kb. $30000 hosszan (pl.
               SM "ZENE", 2A000 5A000). Ezután átkonvertálom AMIGA-DOS
               formátumra (MOD.XXX névvel), betöltöm egy NOISETRACKER-be,
               elindítom és kimentem az eredeti névvel (így jó lesz a hossza!)
    - kép kilopás: többnyire a P1-P2-P3-as képek a jók. Konvertálás után
               lehet betölteni a DELUXE-PAINT-ba...
    - trainer keresés: néha sikerül (pl. LAST NINJA II), néha nem (pl.
               GODS), de szerencsére a legtöbb játékot trainerrel terjesztik..
    - scrolltext olvasás: a scroll elejéről kiválasztok egy szót; megkeresem
               ("FR"-rel), ha kell átállítom ("NO"-val) az OFFSET
               értékét és az "N" utasítással lehet olvasgatni...
    - lassítás
    - egybekimentés: pl. a PINBALL WIZARD elég sokáig tölt (később meg
               csak a HIGH SCORE-t írja ki), így pont elfér egy lemezen a
               flipper és a DIZZY II...

   Azt hiszem mára ennyi elég is lesz!



                                                BYE!

                                                  Boros Attila
                                                (tel: 65-12-435)



   Ui: ha megkívántad a fenti csoda-kártyát, hívj fel!
